بەرێوەچوونی سمیناری دژ بە تووندوتیژی لە ستۆکهۆڵم پێتەختی وڵاتی سوئ??\nناوەندی هەواڵ- سوید: ڕۆژی شەممە ڕێکەوتی ٢٣ ـ ١١ ـ ٢٠١٣ بە بۆنەی ڕۆژی جیهانی به‌ره‌نگار‌بوونه‌وه لەگەڵ توندوتیژی دژ بە ژنان دوو ڕێکخراوەی ژنانی ڕۆژهه‌ڵاتی کوردستان له چوارچێوه‌ی کارێکی هاوبه‌شدا سمیناریكی تایبەتیان بۆ چەند چالاکی بواری مافی ژنان و چالاکی بواری سیاسی له ستۆکهۆڵم پێتەختی وڵاتی سوئێد به‌رێوه برد.\nسەرەتا لە لایەن خاتوو لەیلا محەممەدی ئەندامی کۆمیتەی بەرێوەبەری یەکێتی ژنانی دێموکراتی کوردستان لە سوئێد بەخیرهاتنی بەشداربووان کرا و پاشان خولەکێک بێ‌دەنگی بۆ ڕێزگرتن لە شەهیدان و بە تایبەت شەهیدانی ئەم چەند مانگەی ڕابردووی نێوخۆی ئێران و کوردستان ڕاگەیاندرا. دوای خوێندنەوەی پارچە هەڵبەستێک و پێشکەش کردنی بەرنامەی کاری سمینار داوا لە خاتوو شلێر حەسەن‌پوور بەرپرسی کۆمیتەی بەرێوەبەری یەکێتی ژنانی دێموکراتی کوردستان لە سوئێد کرا کە پەیامی هاوبەشی دوو ڕێکخراوەی یەکێتی ژنانی دێموکراتی کوردستان و یەکێتی ژنانی دێموکراتی کوردستانی ئێران پێشکەش بکات. نێوەرۆکی پەیامی هاوبەشی ئەو دوو ڕێکخراوە پێکهاتبوو لە ئاوڕدانەوەیەک لە خەباتی خوشکانی میراباڵ و چۆنیەتی دەستنیشان کردنی ٢٥ نوامبر وەک ڕۆژی بەرنگاربوونەوەی دژبە تووندوتیژی ژنان لە لایەن ڕێکخراوی نەتەوە یەکگرتووەکانەوە، بەشێکی دیکەی ئەو پەیامە پێک هاتبوو لە خەباتی گەلی کورد و ژنانی نێو بزووتنەوەی ڕزگاریخوازی نەتەوەی کورد و هاوکات چۆنیەتی بەرەنگاربوونەوەی ژنان بە دژی زوڵم و زۆری نێو کۆمەڵگا و بنەماڵە و هەروەها حکوومەتی و دەوڵەتی نێوخۆی ئێران.\nلە بەشێکی دیکە پەیامی خاتوو شلێر دا هاتبوو کە رژێمی کۆماری ئیسلامی ئێران بە پشت بەستن بە شەرع و ئایین و لە ژێر ناوی ئایینی ئیسلام دا بەوپەری بێ‌ڕێزی و تووندوتیژی‌یەوە لەگەڵ ڕەگەزی ژن و بە تایبەت ژنانی تێکۆشەری بواری یەکسانی جووڵاوەتەوە و بە بەندکردن و دەستبەسەرکردن لە زیندانەکان دا هەوڵیان داوە کە زیاتر ئەم تووێژەی کۆمەڵ سەرکوت بکەن.\nلە پەیامی ئەو دوو ڕێکخراوەیەدا داوا لە سەرجەم کۆمەڵانی خەڵکی کوردستان و ژنانی کورد بە تایبەتی کرا بوو کە هەوڵ بۆ یەکسانی لە کۆمەڵگادا بدەن و بە یەکگرتوویی بەگژ بریارە چەوت و نامرۆڤانەی رژێم دا بچنەوە و چیدی نەهێڵن کە لە کۆمەڵگادا وەک کۆیلەو بەندکراو چاویان لێ بکرێ و هەروەک چۆن لە شاری مەریوان بە یەکگرتوویی بەگژ رژێم داچوونەوە لە هەموو شوێنێک بەگژ ناعەداڵەتی و نابەرابەری دا بچنەوە.\nپانێلی یەکەم لە لایەن خاتوو نیشتمان مینایی ئەندامی یەکێتی ژنانی دێموکراتی کوردستانی ئێرانەوە بەرێوەچوو، بەرێزیان وێرای بەرێوەبەری ئەو بەشە داوای لە کۆڕەگێرانی ئەو بەشە خاتوو سەکینە جەوانمەردی چالاکی بوارەکانی سیاسی و مافی ژنان و هەروەها کاک سالار شەڵماشی کۆمەڵناس و کارناس و شارەزا لە بواری دەروونناسی کرد کە باسەکانیان پێشکەش بکەن.\nسەرەتا خاتوو سەکینە جەوانمەردی چالاکی بوارەکانی سیاسی و مافی ژنان وێرای دەستخۆشی لەو دوو ڕێکخراوەیە بۆ کاری هاوبەش، باسەکەی خۆی لەسەر ئەزموونی ژیان و باس و خواستەکانی نێوکۆمەڵگا بە نیسبەت ژنانەوە دەست پێکرد. خاتوو سەکینە بە ئاوڕ دانەوەیەک لە سەرچۆنیەتی دەستنیشان کردنی ڕۆژی ٢٥ ی نوامبر هاتە نێو باسەکەی خۆی و گووتی: دایکەکانی کوردستان وێرای خزمەتی زۆر بە کۆمەڵگا و بە منداڵەکانیان زۆرجار بە هۆی عەیبە و شەرمی زۆر لە نیو کۆمەڵگادا هەوڵیان داوە کچانی خۆیان و نێو کۆمەڵگا بە شەرم گەورە بکەن و لەوە بیان ترسێنن کە لە نێو کۆمەڵگادا نابێ وەک کوڕ هەڵسوکەوت بکەن و نابێ وا بجووڵێنەوە کە عەیبەیان بێتەوە سەر و ئەوەش وایکردووە کچ و ژنی کورد بەردەوام لە هەموو کارەکانی خۆی بترسێ و کەمتر بە دوای ماف و ئازادیەکانی خۆیان بکەون. خاتوو سەکینە گووتی: ئەوەندە ئازادی‌یە کە بەشێک لە ژنان و کچانی کوردستان هەیانە بە هەوڵ و چاونەترسی خۆیان وەدەستیان هێناوە و پیاوی کورد لەو بوارەدا کەمتر و یا هیچ هاوکاری‌یەکی ئەوتۆی بۆ ویست و مافی ژنان و ئازادی ژنان نەکردوە و کارەکانی پیاوان زۆرتر لە چوارچێوی درووشم دا خۆیان نیشان داوە. نابەرابەری لە نێوان پیاو و ژنان دا تەنیا تایبەت بە کورد نییە و لە نێو زۆربەی کۆمەڵگاکان و نەتەوەکانی دیکەش دا کەم و زۆر دەبیندرێ و تەنانەت لە هەندێک وڵاتی ئازاد و دێموکراتیش دا مووچەی ژنانی فەرمانبەر کەمترە لە مووچەی پیاوان و تەنانەت لە کاتی دوو گیانی ژنان و لە دایکبوونی منداڵەکانیان دا لە لایەن ساحەب کار و شوێنی کاریانەوە داوای جۆراوجۆریان لێدەکرێ کە ئەوەش نیشان دەدا کە نایەکسانی لە کۆمەڵگادا باڵی بە سەر ئەم توێژەی کۆمەڵ دا کێشاوە.\nجەوانمەردی گووتی: تووندوتیژی تەنیا لە لێدان و ئەشکەنجە دا خۆی نابینێتەوە، بەڵکوو تووندوتیژی زۆرجار بە شێوازی تەوهین و جنێودان، بەکەم گرتن، کار بە زۆر پێکردن، وەڵام نەدانەوە بە ویست و داخوازیەکان، گوێ نەدان بە حەز و ئاواتەکانیش ڕوو دەدا. بە زۆر بە مێردانی کچان و نەبوونی مافی تەڵاق لە لایەن ژنان و ژن بە ژنە و گەورە بە چووک و بە دوو ژن بە یەک پیاو حیساب کردن هەموویان لە کۆمەڵگادا بوونە خۆرکە و ژەنگ بە سەر ژنانی کوردستانەوە و پێویستە کار بۆ نەهێشتنی ئەو دیاردە ناحەز و نامرۆڤانەیە بکرێ.\nبەشی دووهەمی ئەم پانێلە، کۆرگێر کاک سالار شەڵماشی کۆمەڵناس و کارناس و شارەزا لە بواری دەروونناسی باسێکی زانستی و عیلمی لە سەر کاری جینسی و شێوازی تووندوتیژی و چۆنیەتی هەڵس و کەوتی کۆمەلگا لە گەڵ ئەم دیاردانە پێشکەش کرد. گێرانەوەی هەندێک بەسەرهاتی منداڵی و چۆنیەتی ڕوانینی کۆمەڵگا بە نیسبەت قەیرە کچان، بێوەژنان، بێ سەرپەرەستان و ژنانی بێ کار و بێ مووچەی بە وردی باس کرد و ئاماژەی بە هەندێک خاڵی هەستیار لە نێو کۆمەڵگای کوردستان دا کرد و ڕوانینی پیاوی کوردی لە ئاست ئەو نموونانە دا باس کرد، بۆ نموونە ئەگەر کچێک بە دووچەرخە بچێتە بازار، کچێک بۆ خۆپاراستن لە نەخۆشیەکان و یا جوان راگرتنی لەش و لاری وەرزش بکا و ڕابکا، بە تەنیا بچێتە سەفەر و یا کارێک بکا کە کۆمەڵگا پێ وایە تایبەتە بە پیاوانە، ئەوە کۆمەڵگا چۆن دەروانێتە ئەو بەشە لەو کچانەی کە نەترسانە دەست بۆ کارێک دەبەن کە لە کۆمەلگا دا بە کەمی لە لایەن ژنانەوە کراون.\nبەشێکی دیکەی وتەکانی کاک سالار ئاوڕدانەوەیەک بوو لە کارکردنی لەگەڵ کچان و کوڕانی گەنج و تەنانەت ژنان و پیاوانی بە تەمەن لە کۆمەڵگای سوئێد دا، بەرێزیان بە خستنە ڕووی هەندێک زانیاری لە سەر کێشەکانی نێوان ڕەگەزی نێر و مێ و ئاماژەی بە کێشە کۆمەڵایەتیەکان و کارە جینسی‌یەکان و شێوازی بە یەکەوە بوون و جووڵانەوەیان و زۆر خاڵی‌تر و مافی هەر دوو ڕەگەز لەگەڵ یەکتری کرد و یاساکانی تایبەت بەم بەشەی بۆ بەشدارن باس کردن.\nهەر لە درێژەی سمینارە کە دا خاتوو سۆزان فەتحی ئەندامی کۆمیتەی بەرێوەبەری یەکێتی ژنانی دێموکراتی کوردستان باسێکی چەند خولەکی لە سەر ناساندنی کتێبی ئەقیانووسێک لە تاوان لە نووسینی خاتوو خەندان حەمە جەزا بۆ بەشدارنی سمینارەکە هەر وەها چەند پاراگرافێکی لە سەر ژیان و بەسەرهاتی یەکێک لە کاراکتێرەکانی نێو ئەو کتێبەی بۆ بەشداران خوێندەوە و ئاماژەی بەوە دا کە ئەو کتێبە لە چەند ڕووداو و ووتوێژی ڕاستەقینەی نێو کۆمەڵگا دا پێکهاتووە.\nپانێلی دووهەم لە لایەن خاتوو حەبیب محەممەدی ئەندامی یەکێتی ژنانی دێموکراتی کوردستانی ئێرانەوە بەرێوەچوو، بەرێزیان وێرای بەرێوەبەر و کارەکانی ئەو بەشە داوای لە کۆڕەگێرانی ئەو بەشە دوکتور خالید خەیاتی مامۆستای زانکۆ لە لینشۆپینگ و چالاکی بوارەکانی سیاسی و مەدەنی و هەروەها خاتوو ئەڤین عەزیز نووسەر و ڕۆژنامەنووس، کارناس و شارەزا لە بواری ڕەگەزی نێر و مێ و هەروەها زانستی ڕەفتارناسی لە وڵاتی سوئێد کرد کە باسەکانیان پێشکەش بکەن.\nلە پانێلی دووهەم دا دوکتور خالید خەیاتی باسێکی لە سەر سیستەمی ئەمرۆ کۆماری ئیسلامی ئێران لە ئاست تووندوتیژی لەگەڵ نەتەوەکانی بن دەست و ئایینە جیاوازەکانی ئێراندا کرد. ئەو بە گەرانەوە بۆ پێش هەڵبژاردنی سەرۆک کۆماری حەسەنی ڕوحانی و هەڵبژێرانی ناوبراو هاتە نێو باسی سیستەمی دەسەڵاتداری ئێران و بە ئاماژەدان بە نەگۆڕی سیستەمی کاری کۆماری ئیسلامی ئێران و یا چاوەروانی‌یەکانی خەڵک بە هاتنە سەرکاری ڕووحانی و ئاڵ‌وگۆڕەکردن بە سیستەمی نێوخۆی دەسەڵاتی ئیران باسێکی لە ڕوانگەی خۆیەوە پێشکەش کرد. بەرێزیان ئاوڕێکی لە گوتاری دەوڵەتی بە تەدبیر و ئومێد کە دروشمی سەرەکی ڕووحانی بوو دایەوە و شیکاری لە گووتاری مانیفێستی ڕووحانی لە باری نێوخۆیی و دەرکی و واتە چاکسازی لە نیوخۆی ئێران بە نیسبەت نەتەوە بن دەستەکانی نێوخۆی ئێران ئایینە جیاوازەکانی نێو ئێران و ئەهوەن کردنەوەی باری دیپلۆماسی نێودەوڵەتی و گوێدان بە سازمانی نەتەوە یەگرتووەکان لە ئاست مەسەلەی چەکی هەستەیی و ناوەکی ئێران کرد.\nبەرێزیان بە ئاماژە کردن بە ١٠٠ ڕۆژ دەسەڵاتی ڕووحانی هەندێک خاڵی لە ئاست کاری دیپلۆماسی لەگەڵ دونیای ڕۆژئاوا باس کردن و هاوکاتیش باسی لە ئێعدامەکانی چەند مانگی ڕابردووی دوای بە دەسەڵات گەیشتنی ڕووحانی لە نیوخۆی ئێران کرد و جیاوازی نێوان دەوڵەتی ڕووحانی و دەوڵەتی ئەحمەدی نژادی بۆ بەشدارن باس کرد و لە ڕوانگەی خۆیەوە لە چەند بواردا و لە چەند بڕگەدا ئاماژەی بە جیوازی‌یەکانی نێوان ئەو دوو دەوڵەتە کرد.\nلە پانێلی دووهەم دا خاتوو ئەڤین عەزیز باسی خۆی لە سەر تووندوتیژی و دەستنیشان کردنی کارەکانی ژنان و پیاوان و جیاکردنەوەیان لە کۆمەڵگادا کرد و گووتی هێشتنەوەی ژنان لە چوارچێوەی کاری ماڵەوەدا مێژوویەکی دوور و درێژی هەیە و لە ڕوانگەی منەوە بە سیاسەت ئەو دابەش کردنە کراوە بۆ ئەوەی لە باری سیاسی‌یەوە پیاوان دەسەڵاتدار و ساحەب پرۆژەی تایبەت بە خۆیان بن بۆ حوکمرانی و دەسەڵات لە کۆمەڵگا دا و لەو پەیوەندی‌یەدا چەندین نموونەی جۆراوجۆری لە دەورانی یونانی باستان و کەسە دیارەکانی یونان دا بۆ بەشدار بووان باس کرد.\nخاتوو ئەوین لە بەشێکی دیکەی باسەکەی دا تیشکی خستە سەر چۆنیەتی بیروڕای هەندێک لە پیاوانی دەسەڵاتدار بۆ ئەوەی زیاتر لە دەسەڵاتدا بمێننەوە و گووتویانە مێشکی ژن بچووکترە لە هی پیاوان و بۆیە پێویستە کارەکانی دەرەوە بە پیاوان بێ و کارەکانی ژوورەوەش واتە ئی ماڵ بە ژنان بێت بۆ ئەوەی پیاوسالاری هەروا لە کۆمەڵگادا باڵادەست بێ، بەرێزیان ئاماژەشی بەوە دا کە پیاوسالاری لە هەموو قۆناخەکانی لیبرالیست، مارکسیست و سوسیالیست دا خۆی نوێ کردۆتەوە بەڵام لە فۆرمی جیاواز دا، ئەو گووتی ئەوە فمینیستەکانبوون کە ئەو بۆچوونە چەوتەیان ڕەد کردەوە و هاوکاتیش چەندین نموونەی لە هیممەت و ئیرادەی ژنان بە گشتی بۆ شکست پێهێنان بە پیاوسالاری هێناوە و گووتی: بەر لەوە کۆمەڵگا درووست بکەین پێویستە پێشتر لە بنەماڵە و چواردیواری ماڵەوە را دەست پێ بکەین بۆ ئەوەی چیدی پیاوسالاری و سیاسەتی بیری چەوساندنەوەی ژنان لە لایەن پیاوانەوە لەوە زیاتر گەشە نەکا و دەبێ بە کارو تێکۆشانی ژنان ئەو بەربەستە بشکێندرێ.\nبەشی کۆتایی ئەو سمینارە بەشداری چالاکانەی ژنان و پیاوانی بەشداربووی ئەم سمینارە بوو کە بە دانی پرسیار و تێ‌بینی و پێشنیار لە سەر بابەتە پێشکەش کراوەکان و مەسەلەی تووندوتیژی خێزانی و کۆمەڵگا و دەوڵەتی سمینارەکەیان دەوڵەمەندتر کرد و دواتر لە لایەن کۆڕگێرانەوە وەڵامی پرسیارەکان درایەوە.\nلە دوایین بەشی سمینارەکە دا لە لایەن خاتوو سکاڵا حەکیم‌زادە ئەندامی کۆمیتەی بەرێوەبەری یەکێتی ژنانی دێموکراتی کوردستان لە وڵاتی سوئێدوە سوپاسنامەی دوو ڕێکخراوەی یەکێتی ژنانی دێموکراتی کوردستان و یەکێتی ژنانی دێموکراتی کوردستانی ئێران خوێندرایەوە و بەم شێوەیە دوای ٥ کاتژمێر کاری سمینار کۆتایی پێهات.\nیەکێتی ژنانی دێموکراتی کوردستان کۆمیتەی سوئید\nبگه‌رێوه|ئەم بابەتە 1026 جار بینراوە| بینێره| چاپ


پیاوە ئایینەییە ئێزدیەکە-بکوژەکە\nبریكاری میری ئێزدیان بۆ کاروباری کۆمەڵایەتی ناسنامەی بکوژی پیاوە ئایینیەکەی ئێزدییەکانی لە قەزای شێخان ئاشکراکرد کە شەوی رابردوو لە سەر گردی پیرۆز لە شێخان کوژرابوو.\nجەھوەر عەلی بەگ، بریكاری میری ئێزدییان بۆ کاروباری کومەڵایەتی لە لاپەرەی تایبه‌تیی خۆی لە تۆری کومەڵایەتیی فەیسبوک ناسنامەی بکوژی پیاوە ئایینیەکەی ئێزدییەکان ئاشکراکردووە و راگەیاندوە:" بکوژی کۆچەک میران برهان حەمۆ کۆچەک شەمۆ، كه‌سێكه بەناوی (سەعید چیچو بەرەکات )".\nوتیشی كه بكوژه‌كه "دانیشتوی گوندی کەندال-ه و له‌لایه‌ن هێزه‌كانی پۆلیس و ئاسایشه‌وه دەستگیرکراوه و ئێستا لەژێر لێکۆڵینەوەدایە"، ناوبراو سوپاسی ئاسایش و پۆلیس و ھەمۆ دەزگاکانی ئەمنی قەزای شێخانی كردوه کە به‌ماوه‌ی کەمتر لە 24 کاتژمێر توانیان ئەو بكوژه دەستگیر بکەن.\nئه‌وه‌ش له‌كاتێكدایه كه پێشتر خدرو دیرۆ خانەسۆری، رۆژنامەنووس و چالاکوانی ئێزدی بە وێستگەنیوزی راگەیاند، " شەوی رابردوو (کۆچک میران برھان حەمۆ کۆچک شەمۆ) خزمەتکاری پەرستگای لالش و مەزارگەی ئێزدیەکان لە سنوری قەزای شێخان لەلایەن کەسانی نەناسراوەوە کوژرا".\nوتیشی،" ئەو پیاوە ئایینیەی ئێزدیەکان ھیچ کێشەیەکی لەگەڵ کەسدا نەبووە، کۆچک کەسێکی ئایینی ئێزدیەکان بووە".\nئەو چالاکوانە ئاماژە بەوەشکرد،" ئەو پیاوە ئایینیە لە نێوان گوندی مەھەت و قەزای شێخان لە سەر گردی پیرۆز (مبارەک) کە ناوچەیەکی ئێزدییەکانە تەرمەکەی دوزراوەتەوە".


وەزیری تەندروستیی هەرێم دوایین زانیاریی لەسەر تووشبوانی کۆرۆنا خستەڕوو – کوردی – RojNews.News\nیه‌ك شه‌ممه, حوزه‌یران 13, 2021\nوەزیری تەندروستیی هەرێم دوایین زانیاریی لەسەر تووشبوانی کۆرۆنا خستەڕوو\n18/04/2020 - 3:14:23 pm\nیەكشەممە, 5 أبر 2020 – 13:53 ڕۆژنیوز- هەولێر\nئه‌مڕۆ، د.سامان به‌رزنجی، وه‌زیری ته‌ندروستیی حکومەتی هه‌رێمی كوردستان لە شاری هەولێر کۆنگرەیەکی ڕۆژنامەنووسیی ئەنجامدا و دوایین زانیاریی لەسەر کۆرۆنا لە هەرێمی کوردستان خستەڕوو.\nسامان بەرزنجی، ڕایگەیاند، کە تووشبوانی کۆرۆنا لە هەرێمی کوردستان گەیشتووەتە ٢٣٣ حاڵەت و سیانیان گیانیان لەدەستداوە و یەک تووشبووش باری تەندروستیی جێگیر نییە، هەروەها ٨٥ حاڵەت چاکبوونەوتەوە، ٦٢ لە سلێمانی، هەولێر ١٧ و شەش حاڵەتییشیان لە دهۆک بوون.\nباسی لەوەش کرد، کەتەنیا لە یەک گەڕەکی شاری هەولێر(کارێزەن) ٣٢ حاڵەتی تووشبوون تۆمار کراوە، کە هۆکارەکەی بەرکەوتنیان بووە لەگەڵ یەکتر لە پرسەیەکدا لە ڕۆژی ٢١ی ئازار.\nوتیشی، لە هەمان گەڕەک دوو ڕۆژ دواتر پرسەیەکی دیکە هەبووە، بۆیە تیمەکانمان ئێستا سەرقاڵی پشکنین بۆ ئەوە کەسانەی، کە بەشداریی پرسەکەیان کردووە، داوایشی کرد، کە ئەو هاوڵاتییانە خۆیان پەیوەندیی بە تیمەکانی تەندروستییەوە بکەن، تا پشکنینیان بۆ بکرێت، ئەگەر پێویستیش بکات ئەو گەڕەکە کەرەنتینە دەکەین.\nوەزیری تەندروستیی، هەروەها، وتی: ئه‌و دوو پرسه‌یه كارێكی نایاسایی بوون، پێچه‌وانه‌ی ڕێنماییه ته‌ندروستییه‌كان بوون و سه‌رپێچی ڕێنمایه‌كانی وه‌زاره‌تی ته‌ندروستییان كردووه، چونكه پێشتر پرسه قه‌ده‌غه كرابوو.\nئه‌وه‌شی خسته‌ڕوو، دڵنیاین حاڵه‌تی تری گوماناوی هه‌یه تیمه‌كانمان نه‌یاندۆزیونه‌ته‌وه یان خۆیان هه‌ستی پێناكه‌ن، ئه‌مه‌ش مه‌ترسی بڵاوبوونه‌وه و ته‌شه‌نه‌كردنی زیاتری ڤایرۆسی كۆرۆنای لێده‌كرێت، بۆیه داوا له هاوڵاتیان ده‌كه‌ین له ماڵه‌كانیان بمێننه‌وه و پابه‌ندی ڕێنماییەکان بن.\nوتیشی: پابه‌ند نه‌بوونی هاوڵاتیان به ڕێنماییه‌كان و بڵاوبوونه‌وه‌ی زیاتری ڤایرۆسی كۆڕۆنا، دۆخه‌كه زۆر مه‌ترسیدارتر ده‌كات و ده‌چینه قۆناغێك كه ڕۆڵی رێنمایی و كه‌ره‌نتینە و پشكنین سودی ئه‌وتوێ نامێنێت، ئێستا له‌دۆخی خۆپارێزیی داین پێویسته هه‌مولایه‌ك پابه‌ندی رێنمایه‌كان بن بۆ ئه‌وه‌ی نه‌چینه قۆناغی مه‌ترسیدارتر كه‌و ڤایرۆسه‌كه به‌شێوه‌یه‌كی زیاتر و بڵاوببێته‌وە.\nڕاپەڕین، ئەنجامی پشکنینی ۲٥۰ هاوڵاتی پاک بوو\nمێردین، ٥ ئەندامی هەواڵگریی سەربازیی کوژران\nكاكەییەكان: دەبێت حكومەتی عێراق و هەرێم داگیرکارییەکانی تورکیا قبوڵنەكەن\nکاردانەوەی پەیامەکەی موراد قەرەیلان\nئەندامێکی شاندە ئەڵمانییەکە: بەنیازبووین سەردانی بارزانی و بەرهەم ساڵح بکەین\nیەکێک لە ئەندامانی ئەو شاندە ٢٧ کەسییەی ئەڵمانیا، کە لەلایەن پۆلیسی ئەو وڵاتەوە ئاستتەنگ کرابوون، ڕایگەیاند: بەنیاز بووین لە سەردانەکەماندا...


یادتان هەمیشە زیندوە – hkkurdistan\nHome 6 ئەرشیفی بابەتەکان 6 یادتان هەمیشە زیندوە\n١٤ تەموزی ساڵی ٢٠٠٠ پەڵەێکی ڕەشە بە تەختی تەوێڵی ناسیۆنالیستی کوردەوە، ئەو ڕۆژەێە کە یەکیەتی نیشتمانی پیلانە ڕەزیلانەکەی کە چەند هەفتەێک بوو دژی حیزبی کۆمنیستی کرێکاری عێراق دەستی پێکردبوو بە سەریەنجام گەێاند. پاش ئەوەی کە بە پاڵە پەستۆ کردنی دائیرەی ئاو، کارەبا و بەدالە نەیتوانی گرفتی کارساز لە سەر هەڵسووڕانی حیزبی کۆمۆنیست دانێت، ئەنجا کەوتە چاودێری کردن و دەستگیر کردنی هاوڕێانمان هەتاوەکونێ لە ڕۆژی ١٤/٧ بە شێوەێکی دەڕەندانە گەمارۆی بارەگاکانی حیزبیانداو لە چەند لاوە هێرشیان کردە سەر هاوڕێانما و لە درێژەی ئەو کردەوە ناشارستانی و وەحشیانەێاندا بە رۆژی روناک لە بەرچاو خەڵک لە ناو جەرگی شاری سلێمانی بە بێ گوێدانە ئاسایش و ئەمنیەتی شار، لە چەند لاوە بۆسەێان دانابوو دژی هاورێێانی ئێمە، ئەوە بوو لە یەکێک لە بۆسەکاندا چوار هاوڕێمان فیشەک باران دەکەن، هەر ئەو ڕۆژ تەقە لە مەقەڕی ڕابەری حیزب دەکەن و لەوێش هاوڕێ ئومید نگبین گیان لەدەست دەدات.\nهاوڕێی نەمرەکانم، زۆرسەختە بتوانم یادگاریەکانم لەگەڵ ئێوە بنوسمەوە، 14ساڵە بۆ یەک ساتیش نەمتوانیووە ئێوە لە یاد بکەم. چۆن بتوانم لەیادتان بکەم، بیر وباوڕی بەهێزتان، قسە خۆشەکانتان، ماندوونەناسیتان، تێگەیشتنی قوڵتان، دڵسۆزی و خۆشەویستیتا بۆ هاوڕێەکانتان و دەراوسێکانی مەقەڕی رادیۆ و ڕێز و خۆش خوڵقیتان لەگەل منداڵانی سەر گردەکەی زەڕگەتە، هەرکامەێان وانەێکی پڕ بەهرەن بۆ مێژووی خەباتی یەکسانیخوازی کوردستان. شانازی بەو ڕۆژانەوە دەکەم کە لەگەڵ ئێوە ماوەی چوار ساڵ بەیەکەوە لەیەک سەنگەرەوە لە سەر گڕدەکەی زەڕگەتە پارێزگاریمان لە گیانی یەکتری و لە دەنگی ئازادی و یەکسانی دەکرد، پارێزگاریمان لە ڕادیۆێک دەکرد کە تاکە دەنگێک بوو لە کوردستان بۆ دیفاعی بێ مساومەو ڕاشکاوانە لە خەڵکی کرێکارو چەوساوە، دەست فرۆشەکان، ئاوارەکان، بێخانووەکان، مامۆستاێان، خوێندکاران، منداڵان، نوسەران و ڕۆشەنبیران،بۆ پشتیوانی ئازادی ڕادەربڕین، دژی تیرۆرو ڕەشەکوژی ژنان. تاکە دەنگێک بوو کە کە ڕاشکاوانە بەرامبەر شەری کۆنەپەرستانەی یەکیەتی و پارتی بانگەوازی خەڵکی کرێکارو زە‌حمەتکێشی دەکرد کە بەرامبەر بەو شەڕە بوەستنەوەو سەنگەری خۆتانی لێجیابکەنەوە بۆ ئەوەی خوێنی خەڵکی زەحمەتکێش نەکەن بە سوتەمەنی شەڕی دەسەڵاتی نێوان خۆێان.\nلەبیرمە هاوینی ١٩٩٦ کاتێک من پەیوەندیم بەهێزی عسکری حیزبەوە کرد هاوڕێ ئیبراهیم محمد ناسراو بە هاوکار یەکێک بوو لە چەکدارانی حیزب، من ئەو کاتە لە دەورەی عسکری بوم، ئەوەی هەر لەسەرەتاوە سەرنجی ڕاکێشام ئەوەبوو کە هاوکار، ڕوحیەکی هاوڕێیانەو هاوکاری زۆر بەهێزی تێدابوو، لەکاتی نانخواردن زۆر بەپەلە نانی دەخوار بۆ ئەوەی بچێ هاوڕێیانی حەرەس بگۆڕێت بۆ ئەوە بێن نانەکەیان بخۆن، وەهەروەها ئەگەر هاوڕێیەک کێێشەیەکی هەبوایەو نەیتوانیبا بچێت بۆ سەر پۆستەکەی ئەوا بەبێ گوێدان بەگەرماو ماندوبون ئامادەبوو لەبری حەرەسیات بگرێت.\nبەدوای کارەساتی ٣١ی ئاب و بەتاڵانبردنی ئەموالی حیزب لەلایەن پارتیوە، بۆ ماوەیەک ڕادیوی حیزب لەکارکەوت! پاش دەستبەکاربونەوەی ڕادیوی حیزب هاوڕێ هاوکار یەکێک بوو لە یەکەم کەسەکان کە ئامادەبوو بگەڕێتەوە ڕادیۆو دیفاع لەدەنگی ئازادیو یەکسانی بکاتەوە. پاش ماوەیەکی کەم برایەکی هاوڕێ هاوکار بەناوی مجید محمد ناسراو بە شێرکۆ پەیوەندی بەهێزی پارێزگاری ڕادیۆ کرد، شێرکۆ گەنجێکی بێدەنگ و لەسەرخۆ بوو تەمەنی تەنها ١٧ ساڵ بوو، کاتێک کە هاوڕێیانمان لێیان پرسی چی لەسەر حیزب دەزانیو چۆن پەیوەندیت بە حیزبەوە کرد؟ وتی من تەنها هاوکار دەناسم! هاوکار ئەوەندە ڕەوشت و هەڵسوکەوتی لەگەڵ دایکمو خوشکو براکانم باشە، ئەوەندە ئینسانی لەگەڵماندا هەڵسوکەوت دەکات، هەرگیز لێمان تورە نابێت و لێمان نادات، ئەوە وای لێکردم بێمە ڕێزی ئەو حیزبەو چەکی دیفاع لەو حیزبە بکەمە شانم، ئەو وەڵامەی شێرکۆ هەمومانی سەرسام، خۆشحاڵ و بێدەنگکرد.\nپاش ماوەیەکی کەم بەهۆی لێهاتویەوە هاوکار پۆستی پارێزگاریکردنی هاوڕێی گیانبەختکردوو شاپور عبدالقادری پێسپێردرا.\nهاوڕێ شاپور هەمیشە دەیوت، گرنگ نی یە سەرەی کێیەو کێدەبێت حەرەس بێت، هاوکار بەشەوا هەمیشە بەخەبەرەو ناخەوێت. دەیوت کاتێک دەموت بۆ ناخەویت؟ هاوکار دەیوت من ئامادە نیم بخەوم کاتێک من بەرپرسم لە گیان و سەلامەتی تۆ!.\nکاتێک وەختی ئیسڕاحەتی دەبوو دەهات بۆ ڕادیۆو بە هاوڕێی بەرپرسی هێزی پارێزگاری ڕادیۆی دەوت منیش بۆ حەرەسیات بنوسە، کاتێک دەمانوت تۆ کاتی ئیسراحەتەو دەبێ پشو بدەیت، ناڕحەت دەبوو دەیوت من چۆن دەتوانم پشو بدەم لە کاتێکدا کە هاوڕێیانم لەبەر سەرماو گەرما لەسەربان ڕادەوەستن و پارێزگاری لە ڕادیۆ دەکەن.\nکاتێک کە هاوڕێ شاپور لە ١٨ی ٤ی ١٩٩٨ بەدەستی کۆنەپەرستانی ئیسلامی لە شاری هەولێر تیرۆر کرا، هاوکار زۆر ناڕحەت بوو خۆی بە بەرپرس دەزانی و دەیوت ئەگەر من لەگەڵی بڕۆیشتبام بۆ هەولێر ئەوا خۆم دەخستە بەری و نەمدەهێشت ئەو بەرکەوێت.\nهاوڕێی خۆشەویستم هاوڕێ لەتیف، ئەو کوڕە منداڵکارو ڕوحسوکەی کە دەورەیەک دوای من لە هاوینی ١٩٩٦ پەیوەندی بە هێزی عسکری حیزبەوە کرد، لەبیرمە یەکەم ئێوارەی کە هاتبووە مکتب عسکری لە ناو باخچەکە بەیەکەوە دانیشتبوین و کەوتینە قسەکردن، شێوەی زۆر منداڵ هاتە بەرچاومو لێم پرسی چەند ساڵی هاوڕێ گیان؟ وتی ١٦ ساڵم لە دوو مانگی ڕابردودا چەندین جار ویستم پەیوەندی بە هێزی عسکریەوە بکەم بەڵام بەهۆی ئەوەی کە نەبوبم بە ١٦ وەریان نەگرتم، وتی خۆشبەختانە هەفتەی ڕابردو بوم بە شازدەو، توانیم لە دەورەی ئەوجارە بەژداری بکەم.\nهاوڕێ محمد مستفی ناسراو بەکریم، بەهۆکارێکی زۆر تایبەتەوە هاتبوە ڕیزەکانی حیزب و چەکی ئەو حیزبەی کردبوە شانی، کریم بەهۆی پەیوەندی خۆشەویستی لەگەڵ کچێک لە شارۆچکەی ڕانیە و پێزانیان لە لایەن کەسوکاری کچەکەوە، ژیانی لیلی خۆشەویستەکەی کەوتبوە خەتەرەوە، سەنتەری پارێزگاری ژنانی ڕێکخراوی سەربەخۆی ئافرەتان، کە یەکەم شلتەربوو لەکوردستان کە بە عملی دەستی بەکارکردوو پارێزگاری لە ژیانی ئەوژنانە دەکرد کە ژیانیان کەوتبوە خەتەرەوە، بەڵام لە ڕوداوای ١٤ی ٧ی ٢٠٠٠ هێرشکرا سەر ڕێکخراوی سەربەخۆی ئافرەتان و سەنتەری پارێزگاری ژنان و بارەگاکانیان تاڵان کراو، ژنەکانیش تەسلیم بە خانەوادەکانیان کرانەوە. لیلی یەکێک لەو ژنانە بوو کە لەلایەن سەنتەرەوە پارێزگاری لێدەکرا. بەو هۆیەوە کریم پەیوەندی بە هێزی عسکری حیزبەوە کرد، هەرچەندە بەهۆی ئەوەی کەمن یادگاریم زۆر کەمە لەگەڵیا بەهۆی ئەوەی کە کاتێک ئەو پەیوەندی بەهێزی عسکری حیزبەوە کرد من لە دەورەی دوگیانیمدا بوم، بەهۆی بیرکردنەوەی ئینسانی حیزبەوە ڕێگە بەمن نەدرا کە لە بارەگاکانی حیزب بمێنمەوەو ئاگادار کرامەوە کە تۆ ئێستا بەرپرسی ئینسانێکی تری کە گیانی بەدەست تۆیە بۆت نی یە لەو ماوەیە چەکداربیت و لە بارەگاکانی حیزب بمێنیەوە.\nکریم ئەوەندە ئینسانێکی ڕوحسوک بوو لە ماوەیەکی کەمدا توانی کە جێگەی خۆی لە دڵی هەموو ئەندامانی حیزب بکاتەوە. لەبیرمە جارێکیان پێی وتم دەزانی بۆمن چەکی ئەو حیزبەم کردە شانم؟ بۆ ئەوەی دیفاع لە دەنگی ئازادی و خۆشەویستی بکەم و دیفاع لەو کەسانە بکەم کە بەهۆی خۆشەویستیەوە ژیانیان کەوتۆتە مەترسیەوە.\nهاوڕێیانی گیانبەختکردوم، ئێوە نمونەی ئینسانی کۆمۆنیست و ئازادیخوازبون، ئێوەی جێگای ئومێدی چەوساوەکانی کوردستانبوون، ئێوە خەباتان کرد بۆ ئازادی، یەکسانی و عەدالەتی کۆمەڵایەتی. کاتێک ئێوە دیفاعتان لەو دەنگە دەکرد کە دژی تیرۆرو ڕەشەکوژی ژنان بوو، پێمان دەوترا بێڕەوشت، ئێوە مدافعی دەنگێک بوون کە ئەمڕۆ خەڵکی کوردستان معتەرزە پێی. ناڕەزایەتیەکانی ١٧ی شوباتی ٢٠١١ درێژەی ئەو دەنگە ناڕەزایەتیە بوو کە ئێوە دیفاعتان لێدەکردوو لەسەنگەرا بۆی وەستابونەوە. کاتێک ئێوە دیفاعتان لە دەنگی ئازادی ڕادەربڕین دەکرد، ئەوانەی ئەمڕۆ خەڵک چەواشە دەکەن و خۆیانکردۆتە خاوەنی ناڕەزایەتیەکانی خەڵک گاڵتەیان پێدەکردین و پێیان دەوتین کوردستان ئەوروپا نی یە.\nئەزیزانم، من ڕێگە بەخۆمدەدەم بەناوی خۆم و هاوڕێیانم پێتان بڵێم ئێوە هەمیشە لەدڵی ئێمە زیندون و دڵنیاتان دەکەینەوە کە بەردەوامدەری ڕێگاکەتانین و ئامادە نین هیچ مساوەمەیەک لەسەر مافی خەڵکی کرێکارو زەحمەتکێشی کوردستان و مافە سەرەتایەکانی هەموو چین و توێژەکانی کۆمەڵگا هیچ مساوەمەیەک بکەین.\nبەرزو بەڕێزبێت یادی گیانبەختکردوانی ١٤ی تەموزوو هەموو گیانبەختکردوانی ڕێگای ئازادی و یەکسانی.


ئیسرائیل .. وەزیرى تەندروستی و هاوسەرەکەى توشی کۆرۆنا بوون\nوەزارەتی تەندروستی ئیسرائیل رایگەیاند، کە پشکنینى پزیشکى سەلماندوویەتى کە وەزیر خۆی و هاوسەرەکەى توشی ڤایرۆسی کۆرۆنا بوون و لەئێستادا لەژێر چاودێری پزیشکیدان.\nوەزارەتەکە لە راگەیەندراوێکدا ئاماژەى بەوەکردووە، دۆخى تەندروستیی یەعقوب لیتسمان وەزیرى تەندروستى و هاوسەرەکەى جێگیرە و رێکارە تەندروستییەکان بەرامبەرى دەگیرێتەبەر، لەماوەى ئەم دوو هەفتەیەشدا هەموو ئەو کەسانە کەرەنتینە دەکرێن کە بەرکەوتنیان لەگەڵ خۆى و هاوسەرەی هەبووە.\nیاکوف لیتزمان وەزیرى تەندروستى ئیسیرائیل تەمەنى ٧١ ساڵە و لەگەڵ بنیامین ناتانیاهوى سەرۆک وەزیران هاوپەیمانە و چەندینجاریش بۆ گرتنەبەرى رێکارى پێویست بۆ روبەڕوبوونەوەى ڤایرۆسی کۆرۆنا پێکەوە دەرکەوتووە، بەڵام لیتسمان لە هەفتەکانى رابردوودا کەمتر دەرکەوتووە و تەنیا پەیامى رۆژانەى بڵاوکردووەتەوە.\nئەوەش لەکاتێکدایە، پێشتریش ینایمین ناتانیاهو پاش توشبوونى راوێژکارێکى بە ڤایرۆسی کۆرۆنا، پشکنینى کرد و دەرئەنجامەکەى نێگەتیڤ دەرچوو واتە هەڵگرى ڤایرۆسەکە نەبوو، تاوەکو کاتژمێرەکانى کۆتایی رۆژى چوارشەممەش کەرەنتین کرابوو، بەڵام نازانرێت لە کۆتاییدا هیچ بەرکەوتنێکى لەگەڵ وەزیرى تەندروستیدا هەبووە یاخود نا.\nبەپێی دواین ئامارى وەزارەتى تەندروستیی ئیسرائیل، تا ئێستا شەش هەزار و ٢١١ کەس توشی کۆرۆنا بوون و ٣٠ کەسیش گیانیان لەدەستداوە و ٢٤١ کەسیش چاکبوونەتەوە.


🔤 بنیشت وشە و دەستەواژە\n📅 کاتی تۆمارکردن Feb 2 2013 12:08AM\nپێناسی رێزمانی: ... پێناسی واتایی: ... رستە: ... [ زۆرتر... 👁] ✖ ✖ ✖ 0 0 ✔ 62% ✍ هـ.ب. 2-2-2013 0:08:18\n🔤 بنێشت وشە و دەستەواژە\n... [ زۆرتر... 👁] ✖ ✖ ✖ 0 0 ✔ 72% ✍ هـ.ب. 10-1-2011 14:28:21\n🍛 بنێشتی کوردی خواردنی کوردی\n📅 کاتی تۆمارکردن Feb 22 2010 3:49PM\nئەم بنێشتە رەنگی سپییە و لە دارەبەن دەردەهێندرێت. [ زۆرتر... 👁] ✖ ✖ 0 0 ✔ 80% ✍ هـ.ب. 22-2-2010 15:49:12\n🔤 بنێشتی کوردی وشە و دەستەواژە\n... [ زۆرتر... 👁] ✖ ✖ 0 0 ✔ 82% ✍ هـ.ب. 10-1-2011 14:30:03\n🔤 تەسبیح - تەزبیح وشە و دەستەواژە\n... [ زۆرتر... 👁] ✖ ✖ 3 3 ✔ 92% ✍ هـ.ب. 10-1-2011 14:29:34\n🔤 داربنێشت وشە و دەستەواژە\n🔤 دارەبەن وشە و دەستەواژە\n... [ زۆرتر... 👁] ✖ ✖ 0 0 ✔ 82% ✍ هـ.ب. 10-1-2011 14:28:21\n🔣 دارەبەن هەمەجۆرە\nداروەن، داربنێشت، دابەنشت، دارجاچکە، دارقسقەوان، د [ زۆرتر... 👁] ✖ ✖ 0 0 ✔ 78% ✍ هـ.ب. 25-5-2011 10:51:25\n📖 دارەبەن یان قەزوان کورتەباس\n📅 کاتی تۆمارکردن Sep 4 2014 8:38PM\nدارەبەن یان قەزوان Pistacia khinjuk، لەخێزانی Anac [ زۆرتر... 👁] ✖ ✖ 0 0 ✔ 82% ✍ هـ.ب. 4-9-2014 20:38:12


ئاسایشی هەرێمی کوردستان دانپیانانی کەسێکی تۆمەتبار بە هێرشە موشەکییەکەی مانگی ڕابردووی هەولێر بڵاودەکاتەوە – Rojapp\nHome/هەواڵنێرەکان/ئاسایشی هەرێمی کوردستان دانپیانانی کەسێکی تۆمەتبار بە هێرشە موشەکییەکەی مانگی ڕابردووی هەولێر بڵاودەکاتەوە\nHooshyar March 3, 2021\tهەواڵنێرەکان Leave a comment 9 Views\nبەڕێوەبەرایەتی گشتی دژە تیروری حکومەتی هەرێمی کوردستان ڕاگەیاندنێکی بڵاوکردەوەو تێیدا دەڵێت “دوای ئەوەی شەوی 15ی 2ی 2021 هێرشێکی موشەکی کرایە سەر شاری هەولێر و فرۆکەخانەی نێودەوڵەتی هەولێر کە ژمارەیان 14 موشەک بوو و بووە هۆی گیانلەدەستدانی بەڵێندەرێکی بیانی و هاوڵاتیەکی عێراقی و برینداربوونی 5 سەربازی ئەمەریکی و دوو هاوڵاتی سڤیل، هێزە ئەمنیەکان هەرێمی کوردستان دەستبەجێ دەستیان بە لێکۆڵینەوەیەکی ورد کرد و لەسەرەتادا ئەو کیایەی هەڵگری روکێتەکان بوو دۆزرایەوە و سەرەداوی باش بەدەست هێزە ئەمنیەکان کەوت لەئەنجامدا دەرکەوت چوار کەس ئەنجامدەری سەرەکی هێرشە تیرۆرستیەکە بوونە کە توانرا یەکێک لە ئەنجامدەرە سەرەکیەکەی هێرشەکە بەناوی حەیدەر حەمزە عەباس دەسگیربکرێت کە دانی بەتاوانەکەیدا نا و بەشێوەیەکی تەواو و باسی لە چۆنیەتی ئەنجامدانی هێرشەکە کرد”.\nناسر هەرکی بڕیاردەری لیژنەی ئاسایش و بەرگری پەرلەمانی عێراق بە دەنگی ئەمەریکای ڕاگەیاند ” هەماهەنگی لەنێوان حکومەتی ناوەندی و حکومەتی هەرێمی کوردستان هەیە لە کردەوەکانی رابردووش ئەو هەماهەنگیە هەبووە و ئێستاش بەردەوامە، و هەر کەسێک تاوانبار بێت پێویستە دەسەڵات بە پێی یاسا ئیجرائاتی لەگەڵدا بکات و سزای بدات”.\nلەو گرتە ڤیدیۆیەی کە بڵاوکراوەتەوە حەیدەر حەمزە ئەو کەسەی کە دانی بەتاوانەکەیداناوەدەڵێت “کەسێکم ناسی سەر بە کەتائیبی سەیدولشوهەدایە بریارماندا کیایەک بکڕین بۆ ئەوەی هێرش بکەینە سەر فڕۆکەخانەی هەولێر، چووینە شوێنی هێرشەکە لە پشتەوەی عەلوە، موشەکەکان دروستکراوی ئێران بوون و موشەکەکان ئاراستەی فڕۆکەخانە کران و ئێمەش گەڕاینەوە موسڵ”.\nدژە تیرۆری هەرێمی کوردستان لە ڕاگەیاندنەکەیدا دەشڵێت” لە دوای هاوبەشکردنی ئەنجامی لێکۆڵینەوە لەگەڵ دەزگا ئەمنیەکانی حکومەتی فیدراڵ و هاوپەیمانان، ئەنجامدەرێکی دیکەی هێرشەکە لەلایەن دەزگا ئەمنیەکانی حکومەتی فیدراڵ دەستگیرکراوە. دوو تاوانباری دیکەش ماون کە هەواڵ و بەدواداچوونەکان بەردەوامن لە لایەن دەزگا ئەمنیەکانەوە بۆ دەستگیرکردنیان، لەبەر ئەم هۆکارەش لە دانپێدادانەکانی حەیدەر حەمزە ناوی ئەنجامدەرانی دیکە لادراون و ئاشکرا نەکراون.”\nلەلایەکی ترەوە عەلی حسێنی وتەبێژی میحوەری باکوری عێراقی حەشدی شەعبی، بەدەنگی ئەمەریکای ڕاگەیاند ” ئەو تۆمەتبارەی هێنراوەتە سەر تەلەفزیۆن، گوایە دەستی لە هێرشەکەی سەر هەولێردا هەبووە، ئێمە نایناسین”.\nهەروەها ڕوونیشیکردەوە دۆسیەی هێرشەکە هیچ پەیوەندیەکی بە حەشدی شعبیەوە نییە، و دەڵێت ” هیچ بەڵگەیەک لەسەر تێوەگلانی حەشد لەبەردەست نییە، هەر بەڵگەیەک هەییە، دەبێت لەدادگا یەکلایی بکرێتەوە”.\nچەند بەرپرسيکی عێراقی لەبارەی چڕکردنەوەی هێرشەکانەوە، بەدەنگی ئەمەریکایان گوت “هێرشەکان ئێران لە ڕێگەی گروپە شیعەکانی نزیک لە خۆیەوە ئەنجامیان دەدات، دەیەوێت هاوپەیمانان هەراسان بکات”.\nلەبارەی هێرشی سەر بنکەکانی هاوپەیمانان، عەلی حسێنی گوتی” نازانین هێرشەکان کێن، بۆ ئێمەش مایەی سەرسورمانە، ئەم ساروخانە لە کوێوە دەتەقێنرێن”.\nPrevious ڕێگه نادرێت پێشانگای نێوده‌وڵه‌تی سلێمانی DBX بكرێته‌وه\nNext چەند کەس لە هێڕشێکی چەقۆدا بریندار بوون – Radio Sweden Kurdish – ڕادیۆی سوید – Radyoya Swêdê


وتەبێژی دەستەی گشتی گەشتوگوزار دەربارەی باری کەرتی گەشتوگوزاری لە هەرێم دەدوێ\nسەرهەڵدانی قەیرانی دارایی وشەڕی رێکخراوی تێرۆرستی دەوڵەتی ئیسلامی، ناسراو بە داعش، هۆی سەرەکی بوون بۆ دابەزینی ژمارەی گەشتیاران لە هەرێمی کوردستان. پێش دروستبوونی ئەم بارە، كەرتی گەشتوگوزار لە هەرێم لە گەشەكردنی بەردەوامدا بوو.\nنادر رۆستی، ووتەبێژی دەستەی گشتی گەشتوگوزار لە هەرێمی کوردستان، لە لێداونێكی تایبەتدا بۆ ماڵپەڕی حكومەتی هەرێمی كوردستان راگەیاند، "لە ساڵی 2007 ەوە پرۆسەی هاتنی گەشتیاران بۆ هەرێمی كوردستان بەشێوەیەكی بەرچاو دەستیپێكرد ولەم ساڵەدا 370,000 گەشتیار روویان لە هەرێمی كوردستان كرد وساڵانە بە لەسەدا 30 زیاتر رێژەی هاتنی گەشتیاران زیادی دەكرد. ئەمەش چونكە زۆربەی بوارەكان لەهەرێمی كوردستان بەشێوەیەكی خێرا گەشەیان دەكرد، کە بووە هۆی بەردەوامی زیادكردنی رێژەی هاتنی گەشتیاران. لە ساڵی 2013، پێش دەستپێكردنی قەیرانی دارایی، ژمارەی گەشتیاران گەیشتە نزیكەی سێ ملیون گەشتیار."\nوەبەرهێنان لە کەرتی گەشتوگوزاری\nسەبارەت بە وەبەرهێنان لە كەرتی گەشتوگوزاری لە هەرێمی كوردستان، نادر رۆستی وتی، "وەبەرهێنانی بیانی و خۆماڵی لە كەرتی گەشتوگوزاردا ساڵانە بەرێژەی لە سەدا 15 بۆ 20 زیادیكردووە ولە ساڵەكانی 2012 و 2013 زیاد بوو و گەیشتە 25 لە سەد. جگە لەوەش دەستەی گەشتوگوزار توانی بەهۆی سەقامگیری و ئارامی رەوشی هەرێمی كوردستان و پێشكەوتنەكان وگەشەكردنی هەموو بوارەكان لە هەرێم سەرنجی كۆمەڵێك ماركەی جیهانی رابكێشێت كە بێنە كوردستان وەبەرهێنان بكەن. ژمارەی ماركەی جیهانی لە بواری هوتێڵداریدا لە ساڵی 2013 گەیشتە 15 ماركە و بەشێكیان جێبەجێكراون و بەشێكیانیش لەقوناغی مامەڵەكردندان"\nهەروەها ئاماژەی بەوەش كرد كە پێش ساڵی 2012 كەرتی گەشتوگوزاری لە هەرێمی كوردستان لە بواری وەبەرهێنان لە پلەی چوارەمدا بوو، بەڵام بەهۆی كۆمەڵێك كار و چالاكی وەكو بەشداریكردنی دەستە لە ژمارەیەك پیشانگای نێودەوڵەتی لە شارەكانی ئەستەنبۆڵ و بەرلین و دوبەی و ئەنجامدانی چەند پرۆژە و كۆر و سمینار و كۆنفرانس لە ناوەوە و دەرەوەی هەرێمی كوردستان سەبارەت بە كەرتی گەشتوگوزاری وچونیەتی ئەنجامدانی وەبەرهێنان لەم كەرتەدا لە هەرێم، چاپكردنی بڵاوكراوەی تایبەت بە شوێنی گەشتیاری و نەخشە ودەلیل بە چەندین زمان، ئەمانە هەموو بوونە هۆی ئەوەی کە كەرتی گەشتوگوزار بچێتە پلەی سێ وپاشان لە ساڵی 2013 بوو بە دووەم بوار لە بوارەكانی وەبەرهێنان لە هەرێمی كوردستان و لەسەرەتای ساڵی 2014 كەرتی گەشتوگوزار بوو بە پلەی یەكەم لە بواری وەبەرهێنان. بەڵام ئەگەر سەرهەڵدانی قەیرانی دارایی و شەڕی تیرۆرستانی داعش دروست نەبوایە، كەرتی گەشتوگوزار لە هەرێمی كوردستان لەبواری وەبەرهێناندا هەر لە پلەی یەكەمدا دەماوە."\nگەشتیاران وشوێنە گەشتیارییەكان\nهەروەها سەبارەت بە جۆری گەشتیاران بەتایبەتی لە ساڵی 2013 كە نزیكەی سێ ملیون گەشتیار بووە و روویان لە هەرێمی كوردستان كردووە، نادر رۆستی گوتی "60 تا 70 لەسەدی ئەم گەشتیارانە گەشتیاری عیراقی بوون لە ناوچەكانی ناوەراست و باشووری عیراق بەبەردەوامی روویان لە شوێنە گەشتیارییەكانی هەرێمی كوردستانیان كردووە. دە تا پازدە لەسەد گەشتیاری ناوخۆیی بووە و لە 12 تا 20 لەسەدیش گەشتیاری بیانی بووە ولە ئێران و توركیا و ئەمریكا و وڵاتانی ئەورۆپا هاتوون. ئێران بە پلەی یەكەم بووە، ئینجا لە توركیا وئەمریكا ووڵاتانی ئەورۆپا و كەنداو هاتوون.\nسەبارەت بە شوێنە گەشتیارییەكانی هەرێمی كوردستان كە زیاتر ناسراون نادر رۆستی رایگەیاند "قەڵای هەولێر كە لە لیستی رێكخراوی یۆنسكۆی دایە وئەشكەوتی شانەدەر كە دوای لێكۆڵینەوە دەركەوتووە پێش شەست هەزار ساڵ مرۆڤی نیاندرتاڵی تیا ژیاوە وپەرستگای لالش کە تاكە پەرستگای ئایینی ئێزدی لە هەموو جیهان كە لە قەزای شێخانەو هەر وەكو چون مەككە و ڤاتیكان تاكە شوێنی ئایینی ئیسلام و مەسیحین لە جیهاندا، لالشیش تاكە شوێنی ئایینی ئێزدییە لە جیهان كە ساڵانە گەشتیاری ئێزدی و بیانی لە هەموو جیهان سەردانی لالش دەكەن. هەروەها دەیان شوێنی تریش کە دەکرێ رێکلامیان بۆ بکرێت وزیاتر بە گەشتیاران بیانناسێنین."\nداهاتی كەرتی گەشتوگوزار\nسەبارەت بە داهاتی كەرتی گەشتوگوزار پێش سەرهەڵدانی قەیرانی دارایی و هاتنی داعش، نادر رۆستی گوتی "لەساڵی 2013 دا كە نزیكەی سێ ملیۆن گەشتیار روویان لە هەرێمی كوردستان كرد، داهاتی ئەم ساڵە زیاتربوو لە 000 ,000, 650 دۆلار. بەڵام سەرهەڵدانی قەیرانی دارایی لەهەرێم كاریگەری زۆری كردە سەر كەرتی گەشتوگوزاری وزۆربەی پرۆژەكانی ئەم كەرتە راوەستان وهاتنی داعشیش فاكتەرێكی تربوو كە كاریگەری بكاتە سەر ئەم كەرتە کە بووە هۆی نەهاتنی ژمارەیەکی زۆر لە گەشتیاران بۆ هەرێم بەتایبەتی گەشتیارانی ناوچەكانی تری عیراق چونكە شەڕ تێدا پەرپابوو وەكو پارێزگەكانی مووسڵ و ئەنبار و تكریت و دیالا. زۆربەی خەڵكی ئەم پارێزگانە ئاوارەبوون و رێژەیەکی زۆری ئاوارەكانیش روویان لە شار و ناوچەكانی هەرێمی كوردستان كرد و ئاوارەش بە هیچ جۆرێك گەشتیار نییە، لەگەڵ ئەمەشدا بوونە بارگرانی بەسەر خەڵكی كوردستان وحكومەتی هەرێم، كە پێشتر لەوانەیە ئەم ئاوارانە ساڵێ جارێك تا دوو جار سەردانی هەرێمی كوردستانیان كردبێت بەمەبەستی گەشیتاری. جگە لەمە، ئەوانەی لەبن دەستی داعش ماینەوە بەهیچ شێوەیەك ناتوانن سەردانی هەرێم بكەن. گەشتیارانی نزیكەی چوار پارێزگای عیراق بۆ هەرێمی كوردستان لەگەڵ هاتنی داعش نەما. بۆیە رێژەی گەشتیاری بۆ هەرێمی كوردستان رووی لە كەمیكرد ولەساڵی 2014 بە رێژەی 60 لەسەد كەمیكرد و تەنها ملیونێك و دوو سەد هەزار گەشتیار هەبوو و لە ساڵی 2015 بەپێی ئامارە سەرەتایەكانی چوار مانگی یەكەم دیسان رێژەی هاتنی گەشتیاران لە 60 لەسەد كەمیكردووە بەبەراورد لەگەڵ چوار مانگی یەكەمی ساڵی 2013. بەڵام لەگەڵ هاتنی جەژنی رەمەزانی پیرۆز رێژەی هاتنی گەشتیاران بۆ هەرێمی كوردستان بەرزبوویتەوە وبە بەراورد لەگەڵ جەژنی پێشوتر زۆر زیاترە."\nپرۆژە گەشتیاریەكانی داهاتوو\nدەربارەی پرۆژە گەشتیاریەكانی داهاتوودا لە هەرێمی كوردستان، نادر رۆستی راگەیاند، "ئەنجوومەنی وەزیران وئەنجوومەنی ئابووری كوردستان بڕیار لەسەر دروستكردنی چوار پرۆژە شاری گەشتیاری لە هەرێم دواوە وەكو شاری گەشتیاری بەنداوی دوكان و پرۆژەی گەشتیاری سەر چیای سەفین و شاری گەشتیاری بەنداوی دهۆك و پرۆژەی گەشتیاری سەر چیای زاڤا لە دهۆك. ئەم پرۆژانە هەموو بوارەكانی گەشتیاری لەخۆی دەگرێت بەتەواوبوونیان گۆڕانكاریەكی جۆری لە كەرتی گەشتوگوزاری لە هەرێمی كوردستان روودەدات."\nدەربارەی كێشە وگرفتەكان، نادر رۆستی رایگەیاند، "سەرەرای ئەوەی كە دەستەی گشتی گەشتوگوزار تاكە دەزگایە لە هەموو عیراق كە بووە بە خاوەنی بروانامە ئایزۆ، كە بروانامەیەكی بەرزی نێودەوڵەتیە لە رووی رێكخستنی كارگێری، بەڵام هەندێك كێشە هەنە كە رێگرن لەبەردەم زیاتر گەشەكردنی ئەم كەرتە لە هەرێمی كوردستان. لەبەر ئەوەی کە هەرێمی كوردستان بەشێكە لەعیراق وعیراقیش ناوچەیەكی ناسراوە لە جیهان بە شەڕ ونائارامی، بۆیە ناساندنی کوردستان وەکو ناوچەیەکی ئارام وجیا لە عیراق کاری زۆری دەوێت. لەلایەکی ترەوە، كێشەی پێدانی ڤیزە بە گەشتیاران ونەبوونی یاسایەكی گەشتیاری تایبەت كە رەشنووسەكەی ئامادەكراوە بەڵام تائێستا نەبویتە یاسا وكێشەی رێگاوبان وكارەبا و خزمەتگوزاریش، لەم گرفتانەن کە رێگرن لەبەردەم زیاتر گەشەكردنی کەرتی گەشتوگوزاری لە هەرێم.\nپتەوکردنی پەیوەندییەکانی نێوان بەریتانیاو هەرێمی کوردستان دووپاتی لێکرایەوە\nلە هۆلی شەهید سەعد عەبدوللا، بەمەبەستی زیاتر بەهێزکردنی پەیوەندی هەرێمی کوردستان و بەریتانیا، لە نێوان قوباد تاڵەبانی جێگری سەرۆکی حکومەتی هەرێمی کوردستان و بۆریس جۆنسن شارەداری لەندەن، مێزگردێک لەبارەی هەماهەنگی لەنێوان بەریتانیاو هەرێمی کوردستان ئەنجامدرا.\nلەو مێزگردەدا کە کۆنسولی گشتی بەریتانیا لە هەولێرو ژمارەیەک لە وەزیرانی حکومەتی هەرێم و کەسایەتی و دیپلۆمات و نوێنەرانی کەرتی تایبەتی کوردستان و بیانی یەکان، ئامادەبوون، باس لە پەیوەندی دامودەزگا کارگێرییەکانی لەندەن و ناساندن و دروستکردنی پردی پەیوەندی نێوان هەردوولا کراو، هەروەها باس لە دەرفەتەکانی وەبەرهێنان و هاندانی کۆمپانیاکانی بەریتانیا بۆ هەرێمی کوردستان کرا، بەتایبەتی لەبواری خزمەتگوزاری خوێندن و پەروەردەو دارایی و کولتوری و رۆشنبیری.\nلەبەشێکی دیكەی مێزگردەکەدا، شارەداری لەندەن باسی لەشەرانگێزییەکانی تیرۆریستان کرد ودووپاتیكردەوە ئەوان شانبەشانی هەرێم لەشەڕدان لەدژی ئەم تیرۆریستانە.\nهاوكات باسی لەو پێشکەوتنانەش کرد کە هەرێمی کوردستان لەدوای گۆڕانگارییەکانی رژێمی پێشووی بەغدا لە ساڵی 2003، توانیوویەتی سوود لەو دەرفەتە وەربگرێت و لە هەرێمی کوردستان پێشکەوتنی گەورەی بەدەست بهێنێت.\nهەر لەو مێزگردەدا، قوباد تاڵەبانی ، سوپاسگوزاری خۆی و حکومەتی هەرێمی کوردستانی بە بۆریس جۆنسن شارەداری لەندەن و حکومەتی بەریتانیا بەگشتی گەیاند و پاڵپشتی حکومەتی هەرێمی کوردستانی بۆ بەهێزکردنی پەیوەندییەکانی نێوان بەریتانیاو هەرێمی کوردستان دەربڕی.\nڕاگەیاندنیی ژمارە حیساب بۆ یارمەتیدان بە خەڵکی شنگال و ئاوارەکانی دیکە لە هەرێمی کوردستان\nنووسینگەی نوێنەرایەتیی هەرێمی کوردستان لە تاران بە بڵاوکردنەوەی ئاگادارییەک ئامادەیی خۆی بۆ کۆکردنەوەی یارمەتییەکانی نەغدی خەڵکی بەشەڕەف و مرۆڤدۆستی ئێران بۆ خەڵکی لێقەوماوی شنگاڵ و ئاوارەکانی دیکە لە هەرێمی کوردستانی عێراق ڕاگەیاند.\nلە ئاگاداریی نووسینگەی نوێنەرایەتیی هەرێمی کوردستانی عێراق لە تاراندا هاتووە: میللەتی گەورەی ئێران و دەوڵەتیی کۆماری ئیسلامی ئێران لە ڕابردووە تا ئێستا بەردەوام دڵسۆزانە لە تەنیشت خەڵکی کوردستانی عێراقدا بوون و لەم ساتەوە وەختەی ئێستاشدا خەڵکی لێقەوماوی شنگاڵ و ئاوارەکانی دیکە، لەوانە: مەسیحی، ئیزەدی، شەبەک، عەڕەبەکانی مووسڵ و دەورووبەری، کوردەکانی سووریا و ... کە پەنایان بۆ هەرێمی کوردستان هێناوە، بەجێی ناهێڵن.\nخەڵکی خێرخوازی ئێران دەتوانن یارمەتییەکانی نەغدی خۆیان بڕژێیننە ژمارە حیسابی 0346247583009 لە بانکی میللی ئێران بە ناوی "عەباس عەبدوڵڵا بایز" و "ڕەمەزان حوسێن عومەر".\nكونسوڵگەری كۆماری ئیسلامی ئێران هەواڵێك رەتدەكاتەوەو دەڵێ هیچ راستیەكی تێدا نییە\nدوای ئەوەی لە چەند دەزگایەكی راگەیاندن لە كۆماری ئیسلامی ئێران و هەرێمی كوردستان هەواڵێك بڵاوكرایەوە كە گوایە كونسوڵی كۆماری ئیسلامی ئێران لە سلێمانی رایگەیاندووە كە باری ئەمنی هەرێمی كوردستان ناجێگیرەو داوای لە هاوڵاتیانی كردووە سەردانی هەرێم نەكەن. لە بەیاننامەیەكدا كونسوڵگەری كۆماری ئیسلامی ئێران بە فەرمی ئەو هەواڵە رەت دەكاتەوەو دەڵێ هیچ راستیەكی تێدا نییە.\nهەندێك لە راگەیاندنەكانی ئێرانی لەم رۆژانەی دواییدا هەواڵێكیان سەبارەت بە نائارامی لە هەرێمی كوردستان بە ناوی كونسوڵگەری گشتی كۆماری ئیسلامی ئێران لە سلێمانی بڵاوكردۆتەوە كە بابەتی فەرمی ئەم كونسوڵگەریە نەبووە و هیچ راستیەكی تیادا نیە .\nهەوڵەكانی ئەم كونسوڵگەریە بۆ هاندانی سەرمایەگوزارانی ئێرانی بە وەبەرهێنان لە هەرێمی كوردستان و پەرەسەندنی گەشتوگوزار لە هەرێمی كوردستان نیشاندەری ئارامی و هێمنایەتی بەرچاوی ئەم ناوچەیە بووە ، جارێكی تر دووپاتیدەكەینەوە بابەتی فەرمی كۆماری ئیسلامی ئێران و ئەم كونسوڵگەریە پەرەپێدانی پەیوەندی سیاسی ، ئابووری ، كەلتووریە لەگەڵ هەرێمی كوردستان و هەرگیز رێگە نادەین كەلێن بكەوێتە نێوان پەیوەندی دۆستانە و برایانەی نێوانمان .\nكۆماری ئیسلامی ئێران هەروەك چۆن لە كاتە دژوارەكان لە پاڵ خەڵكی باشی هەرێمی كوردستان بوە و دۆستانی باشی لە هەرێمی كوردستان هەیە ، بە هەمان شێوە شانازی بەم دۆستایەتیەوە دەكات .\nپێنج شەممە, 06 ئازار 2014\nكۆسرەت رەسوڵ: پەیوەندییەكانی نێوان هەرێم و بەغدا بەردەوامبن\nئەمڕۆ 3-3 كۆسرەت رەسوڵ عەلی جێگری سەرۆكی هەرێمی كوردستان بەئامادەبوونی عادل موراد سكرتێری ئەنجومەنی ناوەند پێشوازیكرد لە عەلی ئەدیب وەزیری خوێندنی باڵاو توێژینەوەی زانستی حكومەتی عیراقی فیدراڵ و وەفدێكی هاوڕێی، كە پێكهاتبوون لە سەرۆكی شەش زانكۆی عیراق.\nلە سەرەتای دیدارەكەدا جێگری سەرۆكی هەرێمی كوردستان بەخێرهاتنی وەفدی میوانی كردو رایگەیاند: پێویستە ئەمجۆرە پەیوەندییانەی نێوان هەرێم و بەغدا بەردەوامبن و گفتوگۆ بكرێتە كلیلی چارەسەری هەموو كێشەكان.\nلە بەشێكی تری وتەكانیدا كۆسرەت رەسوڵ رایگەیاند: لەسەر هەموولایەكمان پێویستە بایەخ بەخوێندن و توێژینەوەی زانستی بدەین و هاوكارو پاڵپشتی خوێندكاران بین بۆ بەرەوپێشبردنی رەوشی خوێندن و زانست لە وڵاتەكەماندا، بەئامانجی بەرەوپێشچونی زیاتر و گەیشتن بەترۆپكی ئاوەدانی و پێشكەوتن.\nلای خۆیانەوە وەفدی میوان سوپاسی ئەم پێشوازییەی جێگری سەرۆكی هەرێمی كوردستانیان كردو بە پێویستیانزانی كە هەموولایەك هاوكار و پاڵپشتی خوێندن و زانكۆكان بن بۆ بەرەوپێشبردنی وڵات.


"داهاتی هەرێم %50 زیادیكردووە" - تۆڕی میدیایی خەڵک\nپسپۆڕێكی كارگێڕی و ئابووری دەڵێت داهاتی حكومەتی هەرێم %50 زیادی كردووە و ئەگەر ویستی هەبێت دەتوانێت مووچەی فەرمانبەران لەكاتی خۆیدا و بەبێ لێبڕین دابەشبكات.\nكاروان حەمە ساڵح، چاودێری سیاسی و پسپۆڕی كارگێڕی و ئابووری بە (خەڵك) ی ڕاگەیاند، بەپێی ئەو ژمارانەی لەبەر دەستن ئەگەر هەرێم ویستی هەبێت دەتوانێ لە كاتی خۆیدا و بەبێ لێبڕین مووچەی فەرمانبەران دابەشبكات ، چونكە لەچەند ڕوویەكەوە داهاتەكەی زیادی كردووە بەهۆی بەرزبوونەوەی بەهای دۆلارەوە هەردوو داهاتی گومرك و نەوت زیادی كردووە چونكە هەردووكیان بە دۆلارن.\nئاماژەی بەوەشكرد، لەماوەی ڕابردووشدا بەهۆی كەمبوونەوەی كاریگەریەكانی كۆرۆنا جموجۆڵی بازرگانی زیادیكردووە و بەكۆی گشتی داهاتی هەرێمی كوردستان %50 زیادیكردووە.\nوتیشی، ئەوەی بۆ هاووڵاتیان گرنگە جێبەجێكردنی بودجەیە وەك خۆی و ئەنجامدانی پڕۆژەكانی وەبەرهێنان و دەستەبەركردنی قەرزی حكومیە بۆ هاووڵاتیان و پێویستە هەردوو حكومەتی عێراق و هەرێمی كوردستان ئەو پارانەی لەبەردەستیانە بەشێكی باشی بۆ وەبەرهێنان تەرخانبكەن و هەروەها پشتیوانی لە خاوەنكاران و ئەو پڕۆژانە بكەن كەدەبننە هۆی زیادكردنی بەرهەمی ناوخۆیی.\nسەبارەت بەوەی كە پەرلەمانتاری عێراق ئەرشەد ساڵحی لەبەیاننامەیەكدا داوای لە حكومەتی وڵاتەكەی كردبوو كە مووچەی مانگەكانی داهاتووی فەرمانبەرانی بە دۆلار دابەشبكات كاروان حەمەساڵح وتی، هەموو وڵاتێك مووچەی فەرمانبەرانی بە دراوی وڵاتەكەی دابین دەكات و دابەشكردنی مووچە بە دۆلار ئەگەر بە هەمان بڕ بێت واتە نرخی دینار بەرامبەر دۆلار 147 هەزار بێت ، هیچ لە دۆخی هاووڵاتیان ناگۆڕێت و زۆرێك لە لێدوانەكان بۆ موزایەدەی هەڵبژاردنە و هیچ بنەمایەكی زانستیان نییە.\nئاماژەی بەوەشكرد، ئازایانە عێراق نەیهێشتووە مووچەی فەرمانبەرانی لێبڕینی تێبكەوێت وەك ئەوەی كە لە هەرێم هەیە و حكومەتی هەێم تا ئێستا دانی نەناوە بە ویستی چاكسازیدا بۆیە لێبڕینی مووچە بەردەوامەو دەبێت هەنگاوی جدی بنرێت لەو بارەیەوەو گرەو لەسەر چاوەڕوانی هاووڵاتیان و بەرزبوونەوەی نرخی نەوت نەكەن ئەگەر نا ئەم دۆخە نەك تەنها بەقازانجی هاووڵاتیان نییە بەڵكو بە قازانجی حكومەتیش نییە و شڵەژانی دارایی هێشتا بەردەوامە لە هەرێم.\nوتەبێژی قوباد تاڵەبانی؛ پێویستە جارێكی دیكە شاندێكی هەرێم بچنەوە بەغدا\nفازیل نەبی: حكومەت دەتوانێت بەبێ لێبڕین مووچە دابەش بكات\nخەڵك- بریكاری پێشووی وەزارەتی دارایی و ئابوری حكومەتی عیراقی ڕایدەگەیەنێت، بابەتی ڕێككەوتنی نێوان هەرێم و بەغدا ڕێككەوتنێكی كۆتایی نەبوو، بەڵام…\nخەڵك- وەزارەتی دارایی و ئابووری حكومەتی هەرێمی كوردستان وەك بڕیاری لەسەر دابوو، ئەمڕۆ مووچەی فەرمانبەران دەستپێدەكات. (زیاتر…)\nكاتی دەستپێكردنەوەی خوێندنی سەرجەم پۆلەكان دیاری دەكرێت\nخەڵك- لیژنەی پەروەردە و خوێندنی باڵا لە پەڕلەمانی كوردستان كاتی دەستپێكردنەوەی پڕۆسەی خوێندنی سەرجەم پۆلەكان بۆ حكومەتی هەرێم دیاری دەكات و داوا…\n23 شوبات 2021 1.45 pm\nخەڵك- بەپێی زانیارییەكان، ئەمڕۆ سێ شەممە 23-2-2021 شاندی حكومەتی هەرێمی كوردستان جارێكی دیكە بۆ پرسی بودجەی گشتی…


کوژرانی دیبلۆماتکارێک | Rwmal\nچاکسازی و نوێ بونەوە…\nئەحمەد داود ئۆغڵۆ،بەفەرمی دامەزراندنی حزبە نوێکەی ڕاگەیاند\n🔻سەرۆکی دەزگای هەواڵگری سوریا بەنهێنی گەشتە سعوود\nسكرتێری ئەنجومەنی وەزیرانی، پڕۆژە یاسای چاكسازیی زادەی كاری هاوبەشە هەق نیە كەس بیكات بەموزایەدە\nعەلی حەمە ساڵح،خراپەكاریەكانی ئەوان لادەبەین، چونكە ئەم عەقڵیەتە بۆ تێكدانە نەك چاككردن\nهەسەدە،سوپای داگیرکەری تورکیاو گروپە چەکدارەکانی بەردەوامن لە پەلامارو بۆردومانکردنی ناوچەکان\nپارلەمانتارێک،کۆمەڵێک گرێبه‌ست كراون كه له‌بنه‌ڕه‌تدا وه‌همین و بونیان نیە\nمەلابەختیار،عێراق لە پلەبەندی دوانزدەهەمین وڵاتانی گەندەڵی جیهانە.واتە لەریزی سۆماڵ و وڵاتانی هەرە بۆگەنی گەندەڵییە!.\nده‌ستپێك وتار کوژرانی دیبلۆماتکارێک\nله‌لایه‌ن: rwmal rwmalله به‌رواری: ته‌مموز 20, 2019 له‌به‌شی:: وتاربێ لێدوان\nكاتێك ناكۆكی نێوان پارتی دیموكراتی كوردستان‌و بزوتنەوەی گۆڕان لە ساڵی ۲۰۱٥ لەسەر یاسای سەرۆكایەتی هەرێم گەیشتە لوتكە، میدیاكانی پارتی تۆماری دەنگیی نەوشیروان مستەفا رێكخەری كۆچكردووی بزوتنەوەی گۆڕانیان بڵاوكردەوە، پارتی نەوشیروان مستەفای تۆمەتباركرد بە پلاندان بۆ تێكدانی ئاسایشی هەرێم لەرێگەی “تیرۆركردنی دیپلۆماتكارانی بیانی”یەوە.\nهەرئەوکات بەڕێوەبەرایەتی گشتی دژەتیرۆری پارتی فەرمانی دەستگیركردنی بۆ نەوشیروان مستەفا دەركرد، لەسەر ئەو تۆمەتانەی ئاڕاستەی كرا، بەڵام نەتوانرا روبەروی دادگا بکرێتەوە بەهۆی ئەوەی ئەوکات نەوشیروان مستەفا لەناوچەی سەوزدەژیاو پارتی دەستەڵاتی بەسەر ئەم ناوچەیەدا نەبوو، ئەگەرچی ساڵی ۲۰۱۷ نەوشیروان کۆچی دوای کرد ، بەڵام تائێستا دۆسێکەی لەدادگا دانەخراوە ، هەرئەوکاتیش پاتی جگە لەوتومارەدەنگیە گوماناویە نەیتوانی هیچ یەكێك لەو تۆمەتانە لەبارەی هەڕەشەكردن لە دیپلۆماتكاران لەسەر نەوشیروان مستەفا ساغ بكاتەوە، ئەمە لەكاتێكدایە ئێستا بزوتنەوەی گۆڕان پەیوەندی بەهێزی لەگەڵ پارتی هەیە‌و پێكەوە رێككەوتنی سیاسیان بۆ پێكهێنانی حكومەت و ئایندەی هەرێمی کوردستان هەیە .\nئەگەر نەوشیروان مستەفا بمایە وگرژیەکانی پارتی و گۆڕان وەک ۲۰۱٥ بوایە چی دەبوو!\nیاسای سەرۆکایەتی هەرێم گۆڕان و پارتی تێیان نەپەڕاندایە پێکەوە وگۆڕان پشتیوانی کوڕەکەی بەرزانی نەکردایە\nپارتی دەزانن چی دەوت !\nبامن سینارۆکانی پشت ئەوئەگەرانەتان پێ بڵێم چی دەبوو ڕاگەیەنراوێک لە بەڕێوبەرایەتی گشتی دژەتیرۆری پارتی بۆڕای گشتی کوردستان و عێراق و جیهان ، وەک لەساڵی ۲۰۱٥ بڵاومان کردبوەوە گۆڕان هێزێکە بۆ تێکدان و دروسکردنی نائارامی لە هەرێمی کوردستان کە تەوای ناوچەکەوجیهانیش چاویان لەوئارامی دیموکراسی و حوکومڕانیەیەتی هەرلەڕاگەیاندراوەکەی دژەتیرۆردا نەوشیروان مستەفا و سەرانی گردەکە بە بەرپرس لە کوژرانی دیبلۆماتکارەکەی تورکیا لەهەولێرو تێکدانی ئەوپەیوەندیە بەهێزەی نێوان تورکیا و هەرێمی کوردستان و ترساندنی دیبلۆماتکارانی بیانیە لەهەرێمی کوردستان تۆمەت بار دەکرا، نەوشیروان مستەفا کۆچی دوای کردوەو پارتی ئەگەرچی تائێستا دۆسێیەی تیرۆرستیەکەی نەوشیروان مستەفای دانەخستوە بەڵام گۆڕانی ڕەدوی خۆی خستوەو ئێستاوەک یەک هاوئاواز بەدیاردەکەون .\nئەی ئێستا سینارۆکانی پارتی چی دەبێت لەکوژرانی ئەم دیبلۆماتکارەو چۆن خۆی ڕزگاردەکات تۆبڵێیت سینارۆیەکی هاوشێوەی کوژرانەکەی سەردەشت عوسمان دروست نەکات و بڵێت دوای لێکۆڵینەوەیەکی وردوپڕزانیاری دەرکەوت دیبلۆماتکارەکە دەستی لەگەڵ پەکەکە تێکەڵ کردوەو لە کێشەی نێوان خۆی و پەکەکەدا کوژراوە .\nیاخود تۆبڵێیت سیناروێیەکی تری ئەوەنەبێت ئەودیبلۆماتکارە لەگەڵ هاوڕێکانی کێشەی هەبوەو ئەو خزمەی بەرپرسەکەی پێشوی یەکێتی کەئێستا پارتیە گومانی لێدەکرێت کەکوژراوە.\nئێوەبڵێن پارتی چۆن خۆی ڕزگاردەکات تۆبڵێ تورکیاش وەک ئەم میلەتەداماوەی خۆمان تێگەشتبێت و سینارۆی موزەیەفی بۆدانابێت تابڕوابکات نەوەی بنەماڵەکەی ڕزگاربکات .\nلە سەردانەکەیدابۆبەغداد؛سەرۆکی حکوومەت پاکێجێک دەخاتە بەردەم هەرسێ سەرۆکایەتیەکەی عێراق\nتورکیا لەنێوان ناتۆ و یەکێتی ئەوروپادا\nیەکێتی ئەو حیزبەی لەپرسە چارەنووسازەکاندا حەسمی کێشەکان دەکات\nتشرینی دووه‌م 30, 2019\nكانونی یه‌كه‌م 2019 (72)


مەترسیدارترین کات بۆ نەخۆشەکان ژووری نەشتەرگەری نییە\nلێکۆڵینەوەیەکی نوێ ئاشکرای دەکات کە کوشندەترین کات بۆ ئەو نەخۆشانەی کە نەشتەرگەری دەکەن سەر مێزی نەشتەرگەری نییە، بەڵکو کاتەکانی هاتنەوە سەر خۆیە لە نەخۆشخانە یان پاش ئەوەی کە دەڕۆنەوە بۆ ماڵەوە.\nبۆ ئەم لێکۆڵینەوەیە لێکۆڵەران لە 28 نەخۆشخانەی جیاوازی14 وڵاتدا پێداچوونەوەیان بەسەر دۆسێی زیاتر لە 40 هەزار نەخۆشی تەمەن 45 ساڵان بەسەرەوە کردووە کە ئەو جۆرە نەشتەرگەرییانەیان بۆ کراوە کە پیوەندی بە نەخۆشی دڵەوە نەبووە. لێکۆلەران چاودێری گرفتەکانی نەخۆشەکەو هۆکاری مردنەکانیان لە 30 ڕۆژی پاش نەشتەرگەری کردووە.\nبە شێوەیەکی گشتی پێنج کەس یان کەمتر لەسەدا 1 ی نەخۆشەکان لەسەر ژووری نەشتەرگەری مردوون و 500 نەخۆش، یان لەسەدا 70 ی ئەوانەی مردوون لە نەخۆشخانە پاش نەشتەرگەرییەکە گیانیان لە دەستداوە. 210 کەسیش کە دەکاتە لە سەدا 29 ی ئەوانەی کە مردوون پاش ئەوە بووە کە نەخۆشەکە چۆتەوە بۆ ماڵەوە.\nنزیکەی نیوەی هۆکاری مردنەکان پەیوەندی هەبووە بە گرفتەکانی وەکو، خوێن بەربوون، گرفتی دڵ و یان پیسبوونی خوێن.\nدکتۆر دڤیریۆکس نوسەری سەرەکی لێکۆڵینەوەکە و بەڕێوەبەری بەشی تەندروستی بەر لە نەشتەرگەری لە زانکۆی مکماستەر لە کەنەدا دەڵێت " زۆربەی خێزانەکان نیگەرانن تا پزشکی نەشتەرگەری لە پاش نەشتەرگەرییەکە پێیان دەڵێت نەخۆشەکەیان لە ژووری نەشتەرگەری ڕزگاری بووە، بەڵام لێکۆڵینەوەکان دەیسەلمێنن ڕێژەیەکی زۆر کەم خەڵکی لە ژووری نەشتەرگەری گیان لە دەست دەدەن."\nناوبراو دەشڵێت " لە ئێستادا لێکۆڵینەوەکەی ئێمە ئەوە نیشان دەدات پێویستە زیاتر بایەخ بە تەندروستی پاش نەشتەرگەری و گواستنەوەی نەخۆشەکە بۆ ماڵەوە بدرێت."\nلە سەرانسەری جیهاندا ساڵانە نەشتەرگەری بۆ زیاتر لە100 ملیۆن نەخۆشی تەمەن 45 بەرەو سەرەوە دەکرێت.\nپێشکەوتنی تەکنالۆژی و تەندروستی نەشتەرگەری سەلامەتتر کردووە بۆ خەڵکی بە تایبەتی لەم ساڵانەی دواییدا. بەڵام لە هەمان کاتدا نەخۆشەکان کاتێک دەچنە نەخۆشخانە ڕەوشیان خراپترە و بە تەندروستییەکی ئاڵۆزەوە ڕەوانەی نەخۆشخانە دەکرێنەوە کە جاران لەو بارەدا لە نەخۆشخانە دەهێڵرانەوە.\nلە ئەنجامی لێکۆڵینەوەکە دەرکەوتووە نزیکەی نیوەی نەخۆشەکان فشاری خوێنیان بەرزە، یەک لەسەر پێنج نەخۆشی شەکرەی هەیە و لەسەدا 13 ش کێشەی خوێنبەرەکانی دڵیان هەیە.\nئەو نەخۆشانەی لە پاش نەشتەرگەری دووچاری خوێن بەربوونی زۆر دەبن شیانی مردنیان لە ماوەی 30 ڕۆژدا دوو بەرامبەری ئەوانەیە کە تووشی خوێن بەربوون نەبوون.\nئەو نەخۆشانەش کە گرفتی دڵیان هەیە تەنانەت لە کاتێکدا نەشتەرگەرییەکە پەیوەندی بە دڵیشەوە نەبووە مەترسی مردنیان بە بەراورد لەگەڵ ئەوانەی کە نیانە دوو هێندە.\nدکتۆر دڤیریۆکس دەشڵێت زۆربەی جار ڕەنگە نەخۆشەکان کێشەکان نەکەن لە کاتێکدا بەنج بەریان دەدات یان کاتێک پاش نەشتەرگەرییەکە دەرمانی بەهێزی ئازار دەخۆن. دەشڵێت " ئەمە وا دەکات نەخۆشەکان لە پاش نەشتەرگەری درەنگ درک بە کێشەکانیان بکەن و چارەسەرکردنیان دووا بکەوێت."


بەڕێوەبەرایەتی دابەشکردنی ئاو: هەتا سبەینێ سەرجەم گەڕەکاکان ئاویان پێ دەدرێت\n12:37 - 02/08/2020\nوەزارەتی ناوخۆی هەرێم راگەیەنراوێکی بڵاوکردەوە\nوەزیری تەندروستی: نرخی مانەوەی نەخۆش لە نەخۆشخانە ئەهلییەکان جارێکی تر کەمکرایەوە\nیەکێتی و پارتی: هەردولا کۆک بوین لە پشتیوانی کردنی حکومەت\nبەهۆى بۆردومانەکانى تورکیاوە چوار پاسەوانى سنورى عێراق کە کوردن شەهیدبون\nژمارەی پێوانەیی توشبوونی کۆرۆنا لە هەرێم تۆمارکرا\nبەڕێوەبەرایەتی دابەشکردنی ئاوی سلێمانی ڕایگەیاند هەتا کاتژمێر پێنجی بەیانی رۆژی دووشەممە سەرجەم گەڕەکەکانی سلێمانی ئاوی خواردنەوەیان پێ دەگات.\nڕزگار عەلی بەڕێوەبەری دابەشکردنی ئاوی سلێمانی بە دیجیتاڵ میدیای Knn ڕاگەیاند دابەشکردنی ئاو ئاسایی بوەتەوە و بەشێک لە گەڕەکەکان ئاویان وەرگرتووە ئەوانەشی ماون هەتا کاتژمێر پێنجی بەیانی ئاویان پێ دەدرێت.\nبەڕێوەبەری دابەشکردنی ئاو ڕاشیگەیاند، لەدوای 30 کاتژمێر لە شکانی بۆریەکەی دوکان- سلێمانی پێوێستیان بە 15 کاتژمێر بووە بۆ ئەوەی خەزانەکانی ئاو پڕببنەوە و ئاو دابەشبکرێت، بەڵام لەو ماوەیەشدا چەند جارێک كێشەی کارەبا دروستبووە و پڕبونەوەی کۆگاکانی ئاو دواکەوتووە.\nوتیشی رۆژە بە ناو شاری سلێمانی و قەزای چەمچەماڵ و ناوچەکانی دەوروبەریان پێویستیان بە 450 هەزار مەتر سێجا ئاو هەیە. بەڵام ئەوان نزیکەی 300 هەزاریان بۆ بەرهەمدەێت و رۆژانە 150 هەزار مەتر سێجا ئاو کەمی هەیە.\nئەوە لەکاتێکدایە لە رۆژی پێنج شەممەوە بۆری سەرەکی گواستنەوەی ئاوی دوکان بۆ شاری سلێمانی لەنزیک گەڕەکی ڕاپەڕین تەقی و بەو هۆیەشەوە بەشێکی زۆری گەڕەکەکانی سلێمانی کێشەی بێ ئاویان هەبوو.\n1252 جار خوێندراوەتەوە\nسبەینێ حکومەت لەسەر دابەشکردنی موچە کۆدەبێتەوە\nدادگا بڕیاری کۆتایی لەبارەی دۆسیێەی سێوان قادرەوە دەرکرد


03/05/2015 01:28:00 م\nبه مه‌به‌ستی نووسینی راپۆرتی هاوبه‌ش سه‌باره‌ت به پڕۆژه بڕیاری دیاریكردنی رۆژی 3/8/2014 به رۆژی جینۆسایدی شنگال و تاوانه‌كانی تری دژ به مرۆڤایه‌تی و تاوانه‌كانی جه‌نگ بۆ ئه‌و هاووڵاتیانه‌ی كه بوونه قوربانیی تاوانه‌كانی ده‌ستی داعش، سه‌عات 11ی پێشنیوه‌ڕۆی ئه‌مڕۆ 3/5/2015، هه‌رسێ لیژنه‌ى كاروبارى یاسایی و كاروباری پێشمه‌رگه و شه‌هیدان و قوربانیانى جینۆساید و زیندانیانى سیاسی و ناوچه كوردستانییه‌كانی ده‌ره‌وه‌ی ئیداره‌ی هه‌رێم له په‌رله‌مانى كوردستان، له هۆڵی لیژنه‌ی كاروباری یاسایی له ته‌لاری په‌رله‌مان كۆبوونه‌وه.\nله كۆبوونه‌وه‌كه‌دا ده‌قی ئه‌و چوار پڕۆژه بڕیاره‌ی كه له‌لایه‌ن ژماره‌ی یاسایی ئه‌ندامانی په‌رله‌مانه‌وه له‌سه‌ر ئه‌و پرسه پێشكه‌شكرابوون خوێندرانه‌وه و هه‌رسێ لیژنه‌كه كۆكبوون له‌سه‌ر ئه‌وه‌ی كه رۆژی 3/8/2014 به رۆژی جینۆسایدی شنگال و ده‌وروبه‌ری و تاوانه‌كانی دژ به مرۆڤایه‌تی و تاوانه‌كانی جه‌نگ له ناوچه كوردستانییه‌كانی تری ده‌ره‌وه‌ی ئیداره‌ی هه‌رێم كه به‌ر شاڵاوه‌كانی تیرۆریستانی داعش كه‌وتوون دیاری بكرێت.\nهه‌روه‌ها هه‌ر سێ لیژنه‌كه كۆكبوون له‌سه‌ر ئه‌وه‌ی كه قوربانیانی ئه‌و تاوانانه وه‌ك قوربانیانی جینۆساید مامه‌ڵه‌یان له‌گه‌ڵدا بكرێت، به‌پێی یاسای ماف و ئیمتیازاتی كه‌سوكاری شه‌هیدان و ئه‌نفالكراوان.\nسه‌باره‌ت به‌و پڕۆژانه‌شی كه تایبه‌تن به ناساندنی ئه‌و تاوانانه به جینۆساید و تاوانه‌كانی دژ به مرۆڤایه‌تی و تاوانه‌كانی جه‌نگ، بڕیاردرا رۆژی چوارشه‌مه‌ی داهاتوو هه‌ر سێ لیژنه‌كه له‌گه‌ڵ لیژنه‌ی باڵای حكومه‌ت بۆ به جینۆسایدناساندنی تاوانه‌كانی شنگال و ده‌وروبه‌ری و نوێنه‌ری وه‌زاره‌تی كاروباری شه‌هیدان و ئه‌نفالكراوان كۆببێته‌وه بۆ تاووتوێكردنی ئه‌و پرسه.


چیرۆک بۆ منداڵان.. زێـڕ و زەوی.. نووسینی: رەزا شوان – Giareng\nچیرۆک بۆ منداڵان.. زێـڕ و زەوی.. نووسینی: رەزا شوان\nلە 12 نیسان , 2018\nمام پیرۆت پیاوێکی بە تەمەن بوو، لە دێیەکی کوردستان دا دەژیا. دوو کوڕی هەبوو. کوڕە بچووکەکەی ناوی هەڵۆ بوو، گەورەکەشی دیاکۆ. رۆژێک هەردووکیانی بانگکرد.\nمـام پیـرۆت: کوڕە شیرینەکـانم، ئەوەی هەمە، کیـلۆیەک زێـڕ و پارچـە زەوییەکی گەورەیە، وەک دەزانن، لە ناوەڕاستی زەوییەکەشماندا، بیڕێکی ئـاوی لێیە.. بۆ ئێـوە بەجێیان دەهـێـلم.. خۆتـان رێکبکەون و برایانە بەشیان بکەن.


بنەماڵە و سیاسەت و بزنس.\nسەرمایەداری لەسەر بنەمای دزینی ماندووبوونی خەڵک دامەزراوە، هەر ئەوەش بووە بە کلتور و ڕۆشنبیری سیستەمی سەرمایەداری کە لەبنەڕەتدا ناڕاستگۆیە، بێ ڕۆشنبیری و بێ کولتورە، ئەخلاق حوکم ناکات، تەنانەت باشترین پەیمان و سۆزی سەرمایەدار کە دەیداتە بەرامبەرەکەی بریتیە لە (درۆیەکی شاخدار).\nلە هەرێمی کوردستان هەموو پارت و بزووتنەوە، جوڵانەوە، ڕێکخراوی سیاسی لە نیو سەدەی دواییدا خۆیان لەبەرگە جیاوازەکانی بیری ڕزگاری نەتەوەیی، ناسیونالیستی، سۆسیال دیموکرات، چینایەتی، کوردستانی، عیڕاقچیەتی، عەدالەتی کۆمەڵایەتی، نەهێشتنی گەندەڵی، ئیسلامی، ئایینی ....هتد حەشاردابوو بە شێوازی جیاواز خۆیان نمایشدەکرد، لەگەڵ تێپەڕبوونی کات زوو یا درەنگ ڕووە ڕاستەقینەکەیان بەکردار دەردەکەوت. ڕووە ڕاستەقینەکەی حیزبە کلاسیکیەکان بەڕاشکاوانە دەردەکەوێت کە دەخزێتە ناو بابەتی موڵکایەتی بنەماڵەیی واتە کاتێک حیزب دەبێتە موڵکی بنەماڵە و ئامزای بازرگانی و بزنسی جۆراوجۆریان تا ئاستی بەشداریکردن لە لوتکەی(داڤووس) لە سویسرە یا لە لوتکەی هاوشیوەی داڤووس.\nلێرەدا ئەگەر بڕوانینە پارت و بزووتنەوە و جوڵانەوەکانی کوردستان زیاتر لە نەوەد لەسەدا زوو یا درەنگ دەبن بە موڵکی بنەماڵە، کاتێک کە بووە موڵکی بنەماڵە جگە لەوەی لە پرەنسیپەکان و بەرنامەکەی خۆی لادەدات و خوێنی هەزاران شەهید و ماندووبوونی زیندانیانی سیاسی و تێکۆشانی ئەندامەکانی بنپێ دەکات، سۆز و پەیمانەکانی کە بە دەنگدەرانی خۆی دابوو لە کاتی هەڵبژاردندا هەمووی لەبیر دەکات، هاوکات بڕیاری سیاسی دەبێتە بڕیاری بنەماڵە و دیموکراسیەت دەبێتە دیکتاتۆریەت و حیزب دەبێتە کۆمپانیا، بۆیە ئەوسا خاوەن کۆمپانیا هاوشێوەی دامەزراندنی کۆمپانیا بیر لە دامەزراندی حیزب دەکاتەوە، بەتایبەتی کە خاوەن دەزگایەکی ڕاگەیاندن و چەند کەناڵێکی ئاسمانی و لۆکاڵی بێت!!


ترس له عێراق له عێراق خۆی\nئه‌مه‌ریكای له‌عێراق ره‌تكرده‌وه، ئاماژه‌ی بۆ ئه‌وه كرد كه چاره‌سه‌ری ته‌نگژه‌ی ئه‌منی بریتیه له پێكهێنانی سوپایه‌كی عێراقی به‌هێز، رونیشیكرده‌وه، ڤیتۆیه‌ك له‌ئارادایه كه رێگره له‌به‌رده‌م چه‌كداركردنی سوپای عێراق.\nئه‌و ڤیتۆ شه‌رمنانه‌ی كه به هێمابۆكردن هاشمی باسی كرد و له مونته‌داكانی عێراق باسی ده‌كرێت، له‌باشوره‌وه وڵاتی كوێته و له‌باكوریشه‌وه كورده‌كانن، ئایا له‌عێراق چی روده‌دات و ئایا پاساو هه‌یه بۆ ترسانمان له‌عێراق؟\nچه‌ندین ئاماژه ئه‌وه ده‌رده‌خه‌ن كه عێراق به‌ره‌و عه‌سكه‌رتاری ده‌چێت، لیژنه‌ی ئاسایش و به‌رگری له‌ئه‌نجومه‌نی نوێنه‌رانی عێراق پلانێكی درێژخایه‌نی بۆ چه‌كداركردن ئاشكراكرد كه تاساڵی 2020 درێژ ده‌بێته‌وه و به‌هاكه‌ی ده‌گاته 10 ملیار دۆلار، پلانه‌كه دو ستراتیژیه‌ت له‌خۆده‌گرێت بۆ ئاماده‌كردنی سوپای عێراق، یه‌كێكیان تاساڵی 2015 ده‌خایه‌نێت و ئه‌وی تریان تاساڵی 2020.\nله 10ی شوباتی 2010 كۆمپانیای هۆكه‌ر بیچ كرافت رایگه‌یاند له كۆی 8 فڕۆكه چوار فڕۆكه‌ی مه‌شقكردنی سه‌ربازی له‌جۆری T6Aداوه‌ته هێزی ئاسمانی عێراق و به‌گوێره‌ی گرێبه‌ستێكی پاشكۆش 7 فڕۆكه‌ی دیكه‌ی ده‌داتێ به‌وه‌ش كۆی گرێبه‌سته‌كه ده‌گاته 15 فڕۆكه، له 18ی ته‌مموزی 2010 ره‌زامه‌ندی درا له‌سه‌ر فرۆشتنی فڕۆكه‌ی جۆری ئێف 16 به عێراق، كه به‌گوێره‌ی ئه‌م گرێبه‌سته توناكانی عێراق به‌سه‌ر سه‌روه‌ری ئاسمانیدا ته‌واو به‌هێز ده‌بێت، له 12ی ئابی 2010دا عێراق 11 تانكی ئه‌مه‌ریكی له‌جۆری(ئابرماس ABRAMS) راده‌ستكرا كه وه‌جبه‌ی یه‌كه‌م بو له‌گرێبه‌ستێك له‌گه‌ڵ واشنتۆن بۆ پێدانی 140 تانكی له‌و جۆره به‌عێراق كه تانكێكی پێشكه‌وتوه‌و ناوبانگێكی فراوانی هه‌یه به‌وه‌ی باشترین جۆری تانكه له‌روی پاراستنی زرێكه‌ی و توانای هێرشكردنی كه له‌شه‌ڕدا تاقیكراوه‌ته‌وه.\nله‌هه‌مان به‌رواریشدا ئاژانشی هاریكاری به‌رگری و ئاسایش به كۆنگرێسی راگه‌یاند كه به‌نیازه خزمه‌تگوزاری پشتیوانی لۆجستی بۆ چه‌ندین جۆری كۆپته‌ری روسی و ئه‌مه‌ریكی به‌عێراق بفرۆشێت به‌به‌های زیاتر له 152 ملیۆن دۆلار.\nله‌چوارچێوه‌ی سه‌رله‌نوێ بنیاتنانه‌وه‌ی توانای هێزی ده‌ریاییش، هێزی ده‌ریایی ئه‌مه‌ریكا له 5ی شوباتی 2010 رایگه‌یاند كه هه‌ستاوه به پێدانی گرێبه‌ستێك به كۆمپانیای ریڤه‌ر هۆك بۆ كه‌شتی خێرا (RiverHawk Fast Sea Frames) بۆ دیزاین كردن و ورده‌كاری دروستكردنی دو كه‌شتی پشتیوانی له قوڵایی ده‌ریاكان OSV بۆ هێزی ده‌ریایی عێراق، له 12ی ئابیشدا له‌هه‌واڵه‌كاندا بڵاوكرایه‌وه كه هێزی ده‌ریایی عێراقی ده‌ستیكردوه به‌دروستكردنی دامه‌زراوه‌یه‌ك بۆ چاككردنه‌وه‌ی كه‌شتی له بنكه ده‌ریاییه‌كه‌ی له به‌نده‌ری ئوم قه‌سر، بۆ به‌هێزكردنی كه‌شتیگه‌له ده‌ریاییه‌كه‌ی، بۆ ئه‌و مه‌به‌سته‌ش هێزی ده‌ریایی عێراق گرێبه‌ستێكی له‌گه‌ڵ كۆمپانیای (Corporations Global DivisionVSE) كردوه بۆ دابینكردنی كه‌لوپه‌ل و پێداویستیه‌كان و پێشكه‌شكردنی پشتیوانی هونه‌ری بۆ دامه‌زراوه‌كه. هه‌روه‌ها هێزی ده‌ریایی عێراق داوای 26 به‌له‌می خێرای كردبو بۆ مه‌فره‌زه ده‌ریاییه‌كانی له‌جۆری (Defender-class) و هه‌روه‌ها چوار به‌له‌می دیكه له كۆمپانیای (Fincantieri)، دواقۆناغیش بریتی ده‌بێت له‌وه‌رگرتنی دو كه‌شتی پشتیوانی خێرا له‌كۆمپانیای (RiverHawk) له‌كۆتایی ساڵی 2011، هه‌مو ئه‌مانه له‌كه‌مه‌ری كوێتدان له به‌نده‌ری ئوم قه‌سر؟ عێراق خۆی له‌عێراق ده‌ترسێت، هه‌ركه‌سێكیش گومانی له‌م وشانه‌یه با سه‌یری هه‌واڵه‌كان بكات و ببینێت چ كوشتن وێرانكاریه‌ك له‌ئارادایه، ئیتر چۆن له‌عێراق نه‌ترسین؟! له‌كاتێكدا لێدوان و هه‌ڵویستی به‌رپرسانی عێراق ته‌عبیر له‌هیچ شتیك ناكات جگه له ته‌ماع و چاوتێبڕین له هه‌مو گه‌رده خاكێكی كوێت، له‌عێراق ده‌ترسین، چونكه ماوه‌ی شه‌ش مانگه به‌ره‌و حوكمی تاكڕه‌وی و ده‌ستگرتن به‌سه‌ر ده‌سه‌ڵاتدا ده‌چێت دوای ئه‌وه‌ی لایه‌نه‌كان لیستی ئه‌نجامی هه‌ڵبژاردنه دیموكراتیه‌كه‌یان دڕی و بڕیاریاندا به ئۆتۆمبیل‌و پشتێنی بۆمبڕیژكراو یه‌كلایی بكه‌نه‌وه.\nله‌حكومه‌تی داهاتوش ده‌ترسین، چونكه حكومه‌تی ده‌ستێوه‌ردانی ئیقلیمیه، له‌عێراق ده‌ترسین، چونكه یه‌كلاكردنه‌وه‌ی كێشه‌ی سنور كه 20 ساڵه له‌نێوانماندا ته‌واو بوه جارێكی تر له‌به‌غدا سه‌ری هه‌ڵداوته‌وه و بوه‌ته بابه‌تێكی ته‌مومژاوی و پاساوی یه‌ك له‌دوای یه‌كی بۆ ده‌هێننه‌وه بۆ ره‌تكردنه‌وه‌ی بڕیاره یاسایییه نێو ده‌وڵه‌تیه‌كان، هه‌روه‌ها له‌عێراق ده‌ترسین، له‌به‌رئه‌وه‌ی شایه‌تحاڵی عێراقیمان هه‌یه كه ته‌ئكید له‌وه ده‌كه‌نه‌وه كه مافی خۆمانه بترسین، ئه‌وه‌تا حكومه‌تی هه‌رێمی كوردستان به‌شێوه‌یه‌كی به‌رده‌وام داوای كردوه چاودێری كڕینی چه‌ك بكات بۆ سوپای عێراق به‌هۆی گه‌وره‌یی ئه‌و مه‌ینه‌تیانه‌ی به‌سه‌ر سه‌رجه‌م گه‌لی عێراقدا هاتن له‌سه‌رده‌ستی سوپای پێشوی عێراق، له‌عێراق ده‌ترسین به‌هۆی نه‌بونی پیشه‌گه‌ری و نه‌بونی كۆنترۆڵ له‌نێوان پیاوانی ئاسایش تیایدا، هه‌تا وایلێهاتوه چه‌كداركردنی سوپای عێراق له چه‌كداری میلیشیاكان ده‌چێت، ئه‌وه‌تا سوپا بوه‌ته سوپای موحاسه‌سه‌ی تایه‌فی، بوه‌ته سوپای میلیشیا یاخیبوه‌كان و سوپای پێدانی پۆست و پله‌ی وه‌همی.\nئه‌و ڤیتۆ كوێتیه‌ی باس ده‌كرێت ته‌نها وته‌یه‌كی شێخ جابر موباره‌كی وه‌زیری به‌رگری كوێت بو له كۆتاییه‌كانی مانگی ئه‌یلولی ساڵی 2008 به‌وه‌ی كه به ویلایه‌ته یه‌كگرتوه‌كانی ئه‌مه‌ریكای راگه‌یاندبو كه مه‌ترسی هه‌یه له گرێبه‌سته‌كانی فرۆشتنی چه‌ك له‌نێوان واشنتۆن و به‌غدا، كه ده‌بێته هۆی تێكچونی هاوسه‌نگی هێز له‌ناوچه‌كه، ئه‌م ترسه‌ی كوێت وه‌ك ده‌بینین پاساوی خۆی هه‌یه‌و له‌جێگه‌ی خۆیدایه‌تی، تائه‌و كاته‌ی به‌غدا هێزی سه‌ربازی وه‌ك كاریگه‌رترین باڵی سیاسه‌تی ده‌ره‌وه ته‌ماشا بكات، ئه‌وا بێگومان هه‌ر وڕێنه‌ی مه‌زنی ده‌كات، تائه‌و كاته‌ش به‌غدا ده‌یه‌وێت ببێته ده‌روازه‌ی خۆرهه‌ڵاتی وڵاتانی عه‌ره‌ب و خاوه‌نی كه‌نارێكی فراوان به‌سه‌ر ده‌ریادا و درێژبونه‌وه‌ی جوگرافی هه‌ر له(نوه‌یصیب)ه‌وه تا دهۆك هه‌روه‌ك چۆن سه‌دام حسێنی دیكتاتۆر ئه‌و بۆچونه‌وی هه‌بو.\nپێویسته له‌سه‌ر به‌غدا سیاسه‌تی خۆی بگۆڕێت و ئامانجی رون و ئاشكرا و راگه‌یه‌ندراو بۆ ئاسایشی خۆی دابنێت هه‌روه‌ك له دیموكراسیه‌ته پێشكه‌وتوه‌كاندا هه‌یه، پێویستیشه بیروباوه‌ڕی شه‌ڕكه‌رانه‌ی بگۆڕێت بۆ ئه‌وه‌ی شێوازی چه‌كی به‌رگی له‌خۆبگرێت بۆ پاراستنی ئاسایشی عێراق له‌بری سه‌ركێشی و په‌لهاویشتن بۆ ده‌ره‌وه، هه‌روه‌ك پشتبه‌ستن به فاكته‌ری دیبلۆماسی و ئابوری له‌جێگه‌ی سه‌ربازی هاوشێوه‌ی ژاپۆن و ئه‌ڵمانیا له‌دوای جه‌نگی جیهانی دوه‌م ئه‌و گۆڕانه ریشه‌ییه كه پێویسته عێراق بیكات نه‌ك به‌ته‌نیا له‌به‌ر به‌رژه‌وه‌ندی دراوسێكانی عێراق به‌ڵكو له‌به‌ر عێراق خۆیشی تا ترسان له‌عێرق بڕه‌وێته‌وه.\n*به‌رێوه‌به‌ری ته‌نفیزی گروپی چاودێری كه‌نداو ــ كوێت\nسه‌رچاوه: رۆژنامه‌ی (العرب) ی قه‌ته‌ری


سودەکانی ڤیتامین سی | KURDPLAT\nسودەکانی ڤیتامین سی\nکوردپلات 8/16/2021 11:30:00 ص ليست هناك تعليقات\nسودەکانی ڤیتامین سی چین بۆ تەندروستی تۆ؟ شارەزایان دەڵێن کە ڤیتامین سی پارێزراوترین و کاریگەرترین ماددەی خۆراکییە. هەرچەندە چارەسەرێک نییە دژ بە هەڵامەت، سودەکانی ڤیتامین سی پێکدێت لە پارێزگاری کردن لە سیستمی بەرگری لەش، نەخۆشییەکانی تایبەت بە دڵ، کێشە تەندروستییەکان، نەخۆشییەکانی چاو، و هەتا چرچی پێستیش. زۆرترین ڕێژەی دیاریکراو کە دەبێت لە ڤیتامین سی وەربگیرێت کە نەبێتە هۆی زیان بڕی ٢٠٠٠ ملگم لە ڕۆژێکدا بۆ کەسێکی پێگەیشتوو.\nبڕی چەندێک لە ڤیتامین سی پێویستە بۆ لەش؟\nزۆرینەی لێکۆڵینەوەکان ئەوەیان سەلماندووە کە بڕی ٥٠٠ ملگم لە ڕۆژێکدا بڕێکی تەواوە بۆ بەدەستهێنانی تەندروستییەکی باش. بۆیە گەر نەتوانیت بڕێکی زۆر لە میوە و سەوزە بخۆیت، ئەوا ڕەنگە پێویستت بە ژەمە خۆراکییەکی ڤیتامین سی بێت تا جێگەی ئەوە بگرێتەوە. بەم جۆرە پێشنیاری خواردنی ٥٠٠ ملگم کراوە لە ڕۆژێکدا سەرەڕای خواردنی بڕێک لە سەوزەو میوە.\nزۆرینەی خەڵکی بەشێوەیەکی کرداری بڕی داواکراو لە سەوزە و میوە ناخۆن بەپێی بنچینە خۆراکییە پێویستەکان، لەکاتێکدا وەرگرتنی بڕی یەک پارچە لە ڤیتامین سی لەڕۆژێکدا تەندروست و کاریگەرە وکارێکی ئاسانیشە. و ئاماژەش بەوە دراوە کە تەنیا ٪١٠ بۆ ٪٢٠ی پێگەیشتووان ٩ داواکراوەکەی ڕۆژانەی خواردنی سەوزەو میوە پەسەند دەکەن.\nو لە لێکۆڵینەوەکان ئاماژە بەوە دراوە کە وەرگرتنی ٥٠٠ ملگم لە ڤیتامین سی لە ڕۆژێکدا هیچ کاریگەرییەکی نەرێنی نییە جگە لەوەی هەندێ کات ڕەنگە ببێتە هۆی ئازاری سک. لەبەرئەمەیە وا پەسەندترە کە بڕێکی کەمکراوەی بێ ترش لە ڤیتامینەکە وەربگیرێت. زۆرترین بڕی تەندروست لە ڤیتامین سی لەڕۆژێکدا ٢٠٠٠ ملگمە، و ڕیکۆردێکی پێشبڕکێی گەورە بە چەندین بەڵگەی بەهێز سەلماندویەتی کە بڕی ٥٠٠ ملگم لە ڕۆژێکدا تەواو تەندروستە.


ئەڵمانیا و ڕێكخراوی نێودەوڵەتی كۆچ هاوکارییەکانیان فراوان دەكەن بۆ پشتگیری بوژانەوەی باری ئابووری لە عێڕاق\nبازرگانی بچوك و مامناوەندان (SMEs)، كە زۆرینەی دەستی كاری عێڕاقی لای ئەوان كار دەكەن، بە شێوەیەكی سەخت زیانیان بەركەوت بە هۆی ململانێیەكانی دژ بە داعش. ئەو بزنسانە خەریك بوون دەبووژانەوە كاتێك پەتای كۆڕۆنا بڵاوبۆوە و بووە هۆی ئاڵۆزی زیاتر و زیادبوونی بەڕەنگاریەكان بۆ بزنسەكان و كارمەندەكانیان.\nلێكۆڵینەوەیەكی تازەی هاوبەش - كە لەلایەن ڕێكخراوی نێودەوڵەتی كۆچ (IOM)، ناوەندی بازرگانی نێودەوڵەتی (ITC) وەهەروەها ڕێكخراوی كشتوكاڵ و خۆراك (FAO) ئەنجام دراوە - مەودای ئاریشەكە دەردەخات، هەر لە مانگی ئەیلولی ٢٠٢٠ەوە، بزنسە بچوك و مامناوەندەكانی عێڕاق دووچاری دابەزینی بەرهەمهێنان بوون بە ڕێژەی لە سەدا ٥٣. ئەم ئاستەنگە ئابووریە، لەگەڵ قەیرانی تەندروستی گشتی جیهانی، بە شێوەیەكی بەرچاو پێویستی پشتگیریكردن لە كرێكاران و بزنسە بچووك و مامناوەندەكانی عێراق زیاد كرد. ئەم ئاستەنگانە جەخت دەكەنەوە لە پێویستیی پشتگیریكردن لە پیشەسازی خۆماڵی و زیادبوونی توانای پێشبڕكێیی بۆ بەرهەمەكانی خۆماڵی بۆ بوژانەوەی ئابووری-كۆمەڵایەتی.\nحكومەتی ئەڵمانی لە ڕێگەی بانكی گەشەپێدانی ئەڵمانی (KfW)، پشتگیری دەكات لە هەوڵەكانی بەردەوامی ڕێكخراوی نێودەوڵەتی كۆچ بۆ هاندانی بوژانەوەی ئابووری و ڕەخساندنی هەلی كاری بەردەوام دەكات، بە دابین كردنی ٢٠ ملیۆن یۆرۆی زیاتر بۆ یارمەتی دارایی بۆ ماوەی ٢٠٢٠-٢٠٢٤. پاڵپشتییە داراییەكە ئەنجام درا لەلایەن وەزارەتی دەرەوەی ئەڵمانیای فیدراڵی بۆ هاوكاری ئابووری و گەشەپێدان (BMZ) بە دابین كردنی یارمەتی دارایی لە ڕێگەی بانكی گەشەپێدانی ئەڵمانی؛ لە بەخشینی یەكەم لە ساڵی ٢٠١٨ دا. وەزارەتی فیدراڵی ئەڵمانی بۆ هاوكاری ئابووری و گەشەپێدان تا ئێستا تێكڕایی بڕی ٥٦ ملیۆن یورۆی تەرخان كردووە بۆ ڕێكخراوی نێودەوڵەتی كۆچ لە ڕێگەی بانكی گەشەپێدانی ئەڵمانیەوە.\nسەرۆكی نێردەی ڕێكخراوی نێودەوڵەتی كۆچ لە عێڕاق، بەڕێز گێرارد وایت گوتی، "ڕێكخراوی نێودەوڵەتی كۆچ لەوپەڕی سوپاس گوزاریە بۆ پشتگیری بەخشندەی بەردەوامی حكومەتی ئەڵمانی و بانكی گەشەپێدانی ئەڵمانی، وەهەروەها هاوبەش بوونیان لە پاڵپشتیكردن لە بژێوی و ڕەخساندنی هەلی كار لە عێراق. ئەم یارمەتیە داراییە زیاتر ڕێگە بە ڕێكخراوی نێوەدەوڵەتی كۆچ دەدات بۆ فراون كردنی هاوكاریەكانی لەگەڵ حكومەتی عێراقی و كۆمەڵگاكانی خۆجێیی، بۆ چارەسەركردنی ئاستەنگە ئابووری-كۆمەڵایەتیەكان و بەدەستهێنانی ئامانجەكانی گەشەپێدان".\nپڕۆژەكە - كە بە ناونیشانی " بەشداربوون لە هەڵسانەوەی باری ئابووری عێڕاق لە ڕێگەی ڕەخساندنی هەلی كار و بووژاندنەوەی ئابووریی خۆجێیەكان - قۆناغی سێیەم"- پشت دەبەستێت بە ئەزمونی قۆناغەكانی پێشتر، وەهەروەها بە شێوەیەكی تایبەتی گروپە لاوازەكان دەكرێنە ئامانج كە بریتین لە ئاوارەكان، گەڕاوەكان، وەهەروەها دانیشتوانانی تر كە بەهۆی ململانێیەكانەوە زیانیان بەركەوتووە. هەروەها قۆناغی سێیەم خوێندنەوەی جوگرافی فراوانتریش دەگرێتە خۆی - كە درێژ دەبێتەوە بۆ نۆ پارێزگا كە لە قۆناغی دووەم دا حەوت پارێزگا بوون - بۆ مسۆگەركردنی گرتنە خۆی كۆمەڵگە عێراقییە هەمەڕەنگەكان، كە لەنێویشیاندا زیادكردنی چالاكی لە هەرێمی كوردستانی عێراقیش.\nبەڕێوبەری هەگبەی بانكی گەشەپێدانی ئەڵمانی، بەڕێز ماڕك ئەندرێ هێنسڵ گوتی، "بەردەوامیی ئەم پڕۆگرامە گرنگە بۆ مسۆگەركردنی بەدەستهێنانی كۆمەكی لەلایەن ئەو كەسانەی كە بێتواناترینن بۆ دەستكەوتنی كاری كورت مەودا، مامناوەند یان درێژ مەودا. بەسەیركردنی قەبارەی ئاوارەبوون و گەڕانەوە لەسەرتاسەری عێڕاقدا، دابین كردنی هەلی بژێوی بەردەوام بۆ هاوڵاتیانی عێڕاقی زیانلێكەوتوو، یەكێكە لە بەردەبناغە سەرەكیەكانی دووبارە بنیاتنانەوەی ئەم ووڵاتە سەربەرزە".\nبەم یارمەتیە داراییە لەلایەن حكومەتی ئەڵمانیەوە، ڕێكخراوی نێودەوڵەتی كۆچ پشتگیری زیاد دەكات بۆ كەرتی بزنسە بچوك و مامناوەندەكان لە ڕێگەی میكانیزمی سەندوقی گەشەپێدانی پڕۆژەكان ( EDF)، كە هاوكار دەبێت لە ڕەخساندنی هەلی كاری بەردەوام و بووژاندنەوەی كەرتی تایبەت. ڕێكخراوی نێودەوڵەتی كۆچ پشتگیری دەكات لە هەوڵەكانی زیادكردنی هەلی ئابووری بۆ ئافرەتان و بەشداربوونیان، هەروەها یارمەتیدانی تاكەكان بە باشتركردنی دەرفەتی دامەزرانیان لەڕێگەی داابین كردنی پاكێجەكانی پشتگیری كار وەهەروەها مەشقی پیشەییەوە. وێڕای ئەمە یارمەتیدانی داراییەكە دەبێتە هۆی بەردەست خستنی نەختی خێرا بۆ كۆمەڵگا هەژارەكان، لە ڕێگەی بەرنامەی پارە بەرامبەر كار كە ئەو بەرنامەیەش پشتگیری دەكات لە دووبارە بنیاتنانەوەی كۆمەڵگا زیانلێكەوتووەكان. لە كۆتاییدا، ڕێكخراوی نێودەوڵەتی كۆچ ژێرخانی كەمەڵگەیی نوژەن دەكاتەوە بۆ پتەوكردن و گەشەكردنی بزنسەكان.\nلە مانگی كانونی یەكەمی ٢٠١٨ەوە، ئەڵمانیا و ڕێكخراوی نێودەوڵەتی كۆچ پشتگیریان پێشكەش بە ١٩٩ بزنسی بچوك و مامناوەند كردووە لە ڕێگەی بەخشینەكانی سندووقی گەشەپێدانی پڕۆژەكان، كە بووە مایەی ڕەخساندنی ١،٠٣٧ هەلی كار. هەروەها ٨٨٦ كەسی تر پاكێجەكانی پشتگیری بزنسە بچووكەكان یان مەشقی پیشەییان وەرگرتووە و ٦٦٥ كەس بەشداریان كرد لە چالاكیەكانی پارە بەرامبەر كار كە ئامانجی باشتركردنی ئاسایشی داراییان بوو.


بەڕێوەچوونی جێژنی ٢٦ی سەرماوەز رۆژی پێشمەرگەی کوردستان لە پارێزگا??\nناوەندی هەواڵ_نۆروێژ: رۆژی ٢٥ی سەرماوەز، بەرانبەر بە ١٥ی دێسامبری ٢٠١٢ی زایینی، کومیتە ناوچەی ئۆستفۆڵدی حیزبی دیموکڕاتی کوردستان بەمەبەستی ڕێزگرتن لە ڕۆژی پێشمەرگەی کوردستان، ڕێوڕەسمێکی بەشکۆی بۆ کوردانی هەرچوارپارچەی کوردستان پیک هێنا.\nسەرەتای ڕێوڕەسمەکە بە سروودی نەتەوایەتی ئەی ڕەقیب و دەقیقەیەک بێدەنگی بۆ گیانی پاکی شەهیدانی کورد و کوردستان دەستی پێکرد.\nپاشان لەلایەن بەڕێوەبەرانی بەرنامە جەعفەر ڕەسووڵی، هەتاو ساڵحزادە و سازگار ئەمینی چەندین شێعرو پەخشانی شۆرشگێری پێشکەش کراو ناوبراوان بەخێرهاتنی میوانانیان کرد.\nئینجا پەیامی دەفتەری سیاسی حیزبی دێموکڕاتی کوردستان لە لایەن بەڕێز نادر ئەمینی بەرپرسی کومیتە ناوچەی ئۆستفۆڵد پێشکەش کرا، لەپەیامەکەی دەفتەری سیاسی دا هاتبوو کە\nنەتەوە بندەستەکان بۆ ئەوەی بە ماف و ئازادییەکانیان بگەن پێویستیان بە تێکۆشان ولە خۆبردوویی هەموو چین و توێژەکانی کۆمەڵگای خۆیان هەبووە، گەلی کوردیش یەک لەو گەلانەیە کە سەڕەرای خەباتێکی دوور و درێژ بەداخەوە هێشتا ڕزگاریان نەبووە و کەند و کۆسپەکانی سەر ڕێگای خەبات نەیانتوانیوە کۆڵ بە نەتەوەی کورد بدەن ولە هەوڵدان بۆ وەدیهێنانی ئامانجە پیرۆزەکانی کە مافی دیاری کردنی چارەنووسی خۆی بە دەستی خۆیەتی و لەو ڕێگایەدا لە هیچ فیداکارییەک دریغی نەکردووە. نوێنگەو چڵە پۆپەی ئەو فیداکاری و لە خۆبردووییە هیزی پێشمەرگەی کوردستانە کە وەک باسکی بەهێزی ئەو خەباتە لە پسان نەهاتووە ئەرکی دیفاع و بەربەرەکانی لە مەیدانەکانی شەڕدا بە دژی دوژمنانی کورد کەوتۆتە سەرشانی.\nدواتر پەیامی کۆمەڵیک لە پێشمەرگە دێرینەکانی حیزبی دێموکڕاتی کوردستان لە لایەن تێکۆشەری دێرینی حدک حەسەن ئەمینی ناسراو بە "حەسەن غەمبار" پێشکەش کرا، لە بەشێکی پەیامی پێشمەرگە دێرینەکاندا هاتبوو، ئێمە وەکوو پۆلێک لە پێشمەرگە دێرینەکانی کوردستان کە بۆ ماوەیەکی زۆر لە خزمەت ئاو و خاکی کوردستان دابووین، و زۆربەمان لە کاتی تێکۆشاندا شەڵاڵی خوێن بووین و بەختیارین کە لەم ماوەیەدا لەیەک سەنگەردا خەباتکاربووین. و هەر لێرەوە پێتان ڕادەگەیەنین کە لەگەڵ یەکەم بروسکە کە پێمان دەگا، بەڵێن دەدەین وەک جاری جاران شان بە شانی ئێوە تێکۆشەری ڕێی رزگاری نەتەوەکەمان بین و هەتا گەیشتن بە ویستی گەلەکەمان بۆ ساتێکیش لە خەبات نەوەستین.\nپەیامی کومیتە ناوچەی ئۆسفۆڵدی یەکێتی ژنانی دێموکڕاتی کوردستان لە لایەن بەرێز خاتوو نازێ عەلی دوست خوێندرایەوە، بەرێز نازێ وتی،\nوەک هەموو لایەک ئاگادارن زۆر لە مێژە حیزبی ئێمە بۆ ڕێزگرتن لە خەباتی باشترین و بە ئەمەگترین ڕۆڵەکانی کوردستان رۆژی ٢٦ی سەروەزی وەک رۆژی پێشمەرگەی کوردستان نێودێر کردوە، ئەوەی کە ئەندامانی حیزب ڕێز لەو ڕۆژە مێژوویە بگرن و چەپکە گولی ڕێزو خۆشەویستی لە بەرۆکی هاوسەنگەرانیان بدەن ،بۆتە نەریتێکی باو و سالانە پەیڕەو دەکرێ.\nلەدرێژەی ڕێوڕەسمەکەدا پارچە پەخشانێک وشێعرێک لە لایەن بەرێز سامان شۆرش پێشکەش کرا.\nکومیتەی ئۆسفۆڵدی یەکێتی لاوانی دێموکڕاتی ڕۆژهەڵاتی کوردستان بۆ رێزگرتن لە خەبات و بەرخۆدان و تیکۆشانی پێشمەرگە چەندین چەپکە گوڵ پێشکەش بە سەرجەم پێشمەرگەکانی هەرچوارپارچەی کوردستان کە لە جێژنەکەدا بەشدار بوون کرا.\nشایانی باسە کە چەندین بروسکە و پەیامی پیروزبایی و چەپکە گوڵ لە لایەن حیزب و رێکخراوە کوردستانیەکانەوە گەیشتبوونە دەستی بەڕێوەبەرانی ڕێوڕەسمەکە کە بریتی بوون لە:\nیەکێتی نیشتمانی کوردستان کومیتە ناوچەی ئۆستفۆڵد\nپارتی دێموکڕاتی کوردستان ڕێکخراوی ئۆستفۆڵد\nئەنجومەنی بزووتنەوەی گۆڕان لە ئۆستفۆڵد\nیەکێتی لاوانی دێموکڕاتی رۆژهەڵاتی کوردستان کومیتەی ئۆسفۆڵد\nدوابەشی ڕێوڕەسمەکە بە شایی و شادی و هەڵپەرکێی بەشداربووان و دەنگە خۆشەکەی هونەرمەند قادر ئەسعەد تا درەنگانێکی شەو دڕێژەی هەبوو.\nکومیتەی حیزبی دێموکڕاتی کوردستان، ناوچەی ئۆستفۆڵد\nبگه‌رێوه|ئەم بابەتە 1481 جار بینراوە| بینێره| چاپ


ئاژانسی ده نگو باسی کوردستان: سوریە چی تر ناتوانێت وەک جاران ژیانێکی ئاسودە لە ئەو وەڵات برۆ پیشەوە بروات چونکە هەر وەڵاتێک کیشەی نەتەوایەتی تێدا بێت رۆژەێک هەر دەبێت ئەو وەڵاتە تێک بەچێت تەنیا ریگەچارە بۆ ژیانێکی ئاسودە و ئارام لە وەڵاتی سوریا دابەش کردنی ئەو وەڵاتیە بوو ٣ بەش بەشی کوردەکان لە باکوور و بەشی عەلویەکان لە گەل سنۆرەی لۆبنان و سونەکان لە گەل سنۆرەی عێراق و ئەوردەن و دەرزیەکانیش دەتوانن ناوچەکەی خۆیان بەکەن بە بەشێک لە وەڵاتی ئیسرائیل.\nسوریە چی تر ناتوانێت وەک جاران ژیانێکی ئاسودە لە ئەو وەڵات برۆ پیشەوە بروات چونکە هەر وەڵاتێک کیشەی نەتەوایەتی تێدا بێت رۆژەێک هەر دەبێت ئەو وەڵاتە تێک بەچێت تەنیا ریگەچارە بۆ ژیانێکی ئاسودە و ئارام لە وەڵاتی سوریا دابەش کردنی ئەو وەڵاتیە بوو ٣ بەش بەشی کوردەکان لە باکوور و بەشی عەلویەکان لە گەل سنۆرەی لۆبنان و سونەکان لە گەل سنۆرەی عێراق و ئەوردەن و دەرزیەکانیش دەتوانن ناوچەکەی خۆیان بەکەن بە بەشێک لە وەڵاتی ئیسرائیل.\nبۆ رەزگار بوونی گەلی سوریا لە ئەم نەهامەتییە ی ئەمرۆ پەیویست دەکات کە سوریا بەبێت بە ٣ بەشەوە بۆ رەزگار بوونی گەلی و گەلی سوریا بە رایی ئێمە سوریا دەبێت بە بێت بە ٣ بەشەوە یانی دەبێت سوریا بەبێت بە ٣ دەولەت دەولەتی کوردەکان لە باکوور و دەولەتی عەلوییەکان لە گەل سنۆری لۆبنان و دەولەتی سونەکان لە گەل سنۆرەی عێراق و ئەوردون. و دەرزیەکان کە هاوسنۆرەن لە گەل وەڵاتی ئازادی ئیسرائیلدا دەتوانن خۆیان بکەن بە بەشێک لە وەڵاتی ئیسرائیل چونکە دەرزیەکان ناتوانن نە لە گەل مۆسلمانە سونەکاندا ژیان بکەن و نە دەتوانن لە گەل عەلویەکاندا ژیان بکەن باشترین کار ئەوەییە کە دەرزیەکان برۆن برۆ لای وەڵاتی ئیسرائیل ناوچەکەیان بکەن بە بەشێک لە وەڵاتی ئیسرائیل.\nدەزگایی دۆستایەتی ئیسرائیل کورد\nله لایه‌ن ئاژانسی ده نگو باسی کوردستان ajansknews kl. ۶/۲۰/۱۳۹۲ ۰۸:۵۰:۰۰ قبل‌ازظهر


ئاسفالت: پڕۆژەیەک بۆ یارمەتیدانی لانەوازان.\nئاسفالت، وەک دەزگایەکی خێرخوازی، لەسەر پێشنیاری خەڵکێکی بێکارو لانەوازو ئالوودە بە ماددە هۆشبەرەکان، بە پشتگیری کۆمەڵێک ڕۆژنامەنووسی پڕۆفیشیناڵی مرۆڤ دۆست و دەزگای خێرخوازی (دیاکۆنی) ئەڵمانی، لە دێسێمبەری ساڵی ١٩٩٣ ، لە شاری هانۆڤەری ویلایەتی (نیدەرزاکسن)ی ئەڵمانیادا، دامەزراوە. ئەم دەزگایە، گۆڤارێکی مانگانە، بەناوی ئاسفالت، بە تیراژی (٢٧) بیست و حەوت هەزار دانە، لەژێر دروشمی: (بۆ پشتگیری لە کارەکەماندا، هاریکاریمان بکەن)، دەردەکەن، کە یەکەم ژمارەی لە سێپتێمبەری ١٩٩٤ دا، دەرچووە. نۆ ڕۆژنامەنووسی ئەکادیمی بە بەردەوامی کە دوانیان تەواوی ڕۆژو، حەوتی تریان چەند کاتژمێرێک لە ڕۆژێکدا، خۆبەخشانە کاری تێدا دەکەن. بابەتەکانی گۆڤارەکە بریتین لە: کاروباری سیاسی، کۆمەڵایەتی، کێشەی بێکارو لانەوازو خەڵکی سەر شەقامەکان، ڕێپۆرتاژ، دیمانە لەگەڵ خەڵکی مرۆڤدۆست و خاوەن پێگەی سیاسی و ئیداری... ئەو کەسانەی کە بۆ ئەم گۆڤارە دەنووسن، خێرخوازن، بێ پاداشت و بەرامبەر، بابەتەکانیان، بڵاو دەکەنەوە. بارەگاو بنکەی سەرەکی لە شاری (هانۆڤەر)ە. بە ڕۆژنامەو گۆڤاری سەر شەقامیش ناوی دەرکردووە، چونکە: لە کتێبخانەو کیوسک و شوێنی ئاسایی فرۆشتنی گۆڤارو ڕۆژنامە، نافرۆشرێت، بەڵکو لەسەر شەقام و لەدەست دەفرۆشرێت.... دانەیەکی بە دوو ئۆیرۆ و بیست سەنتە، کە نیوەی پارەکە بۆ ئەو کەسە (فرۆشیارە)، بێکارو لانەوازەیە کە لەسەر شەقامەکاندا دەیفرۆشێت. نیوەکەی تریشی بۆ ئیدارەی گۆڤارەکەیە... ئیدارەی گۆڤارەکەش (بۆخۆیان نا)، بەڵکو بە شێوەیەکی پلان بۆ داڕێژراوی ڕێک و پێک، بەسەر ئەو کەسە هەژارانەدا دابەشی دەکات کە لای خۆیان ناونووس کراون، کە بەهەر هۆیەک بێت، توانای کارکردنیان نییە.\nئاسفالت، جگە لەناو شاری هانۆڤەر، لە چواردە شارو شارۆچکەی تری سەر بە هانۆڤەر، لە سەر شەقامەکاندا، دەفرۆشرێت... کەسانی فرۆشیار هەمە چەشنن. لە ڕەگەزی نێرو مێن. هەر لە سەیرکردنی روخساریانەوە، هەست بەوە دەکەیت کە ئەوانە مرۆڤی هەژار و خاوەن پێداویستی تایبەتن، پێویستیان بە یارمەتی و دەستگیرۆیی تۆ هەیە. ئەوەندە ڕوخۆش و دەم بەخەندەن، لەگەڵ دەستپێکی قسە کردن لەگەڵیاندا، هەست و سۆزت بۆیان دەجولێت و ناچار دەبیت دانەیەک لە گۆڤارەکەیان لێ بکڕیت...\nئەوان، ناسنامەیەکیان بە سینگەوەیە کە کورتە بییۆگرافییایەکی خۆیانی لە : ( ناو، ناسناو، ساڵی لەدایکبوون، ناوونیشان،.....)، تێدا نووسراوە. هێشتا تۆ داوای دانەیەکت لێ نەکردوون، ئەوان گۆڤارەکە پێناسە دەکەن، ئامانجی پڕۆژەکەت بۆ ڕوون دەکەنەوە... دوای ئەمە، لاپەڕەکانی گۆڤارەکە هەڵدەدەنەوەو کورتە باسێکی ناونیشانە بڵاوکراوەکانت بۆ شیدەکەنەوە. دانەیەکیان وەک نمایشکردن و بە خەڵک نیشاندان، بەدەستەوە گرتووە، سەفتەیەکی تریشیان لەناو جانتایەکی شان یان ڕەوڕەوە دار، لە تەنیشت خۆیانەوە، داناوە. هەشتا فرۆشیار، بە فرۆشتن و ساغکردنەوەی ئەم گۆڤارە، لە هانۆڤەرو شارۆچکەکانی دەوروبەری، هەڵدەستن. ئامانج لەم پڕۆژە خێرخوازییە، زۆرە، لەوانە:\n- کار پێکردنی هەشتا کەسی بێکارو لانەوازو ئالوودەو دەستەبەرکردنی داهاتی ڕۆژانە بۆیان.\n- بە خستنە کاریان، متمانە بەخۆیان بۆ دەگەڕێتەوە. هەست بەوە دەکەن، کە لە کۆمەڵگا دانەبڕاون و نەبوونەتە بار بەسەر شانی خەڵکی ترەوە.\nئەم دیاردەیە( خەوتن لە سەر شەقامەکان)دا، لە سەنتەری شارە گەورەکانی ئەوروپادا، هەستی پێدەکرێت و بە بەردەوامی بوونیان هەیە. هەرچەندە پۆلیس و کارمەندە ئیدارییەکان، لێبڕاوانە هەوڵی بنبڕ کردنی دەدەن، بەڵام تا ئێستاکە نەیانتوانیوە بنبڕی بکەن. خۆزگە لای خۆشمان، ئەو دەزگاو ڕۆژنامەنووسانەی کە حەز بە یارمەتیدانی ئەم جۆرە خەڵکانە دەکەن، بیریان لە پڕۆژەیەکی وادا دەکردەوە. بەم کارەیان، بڕە داهاتێکیان بۆ بەشێک لەم خەڵکانە دابین دەکردو هەندێکی تریشیان دەخستنە سەر کارێک گەر دەستکەوتێکی واشیان دەست نەکەوێت، ئەوا لە ژیانی بێکاری و گۆشەگیرییان، دوور دەخستنەوە. وێرای هەموو ئەمانەش، هەست و سۆزو گیانی یارمەتیدان و مرۆڤدۆستیان، لای تاکەکانی کۆمەڵگا، دەمەزەرد، دەکردەوە...


حاكم شێخ لەتیف: ئەمجارە دەبێت دەنگدەران وریا بن و دوایی گلەیی لە كەس نەكەن – تۆڕی میدیایی خەڵک\n2020/08/01 - 12:02 AM\nمستەفا كازمی سەرۆكی ئەنجومەنی وەزیرانی عیراق رۆژی 6ی حوزەیرانی 2021ی دەستنیشان كرد بۆ ئەنجامدانی هەڵبژاردنی پێشوەختە.\nحاكم شێخ لەتیف هەڵوسڕاوی پێشووی دیاری بزوتنەوەی گۆڕانیش لە وتارێكدا ئەوە دەخاتەڕوو كە بە لەبەرچاوگرتنی ئەو سیستمەی هەڵبژاردنەكەی پێ بەڕێوەدەچێت، دەنگدەر ڕۆڵی گرنگ و یەكلاكەرەوەی دەبێت لە سەركەوتنی ئەو كاندیدانەی لە پەرلەمانی عیراقدا دەبنە نوێنەریان.\nداواش لە دەنگدەران دەكات كە هۆشیارانەتر لە جاران بەرەو پرۆسەكە بچن.\nدەقی وتارەكەی حاكم شێخ لەتیف:\nکازمی رۆژی ٦ ی حوزەیرانی ساڵی ٢٠٢١ی بۆ ھەڵبژاردنەکانی ئەنجومەنی نوێنەران ڕاگەیاند، بەگوێرەی یاسای نوێی ھەڵبژاردن ھەر قەزایەک یەک بازنەی ھەڵبژاردنە، ھەوڵیش ھەیە بکرێ بە بازنەی بچوک تر ھێندەی ژمارەی کورسیەکانی پەرلەمان.\nبۆیە ئەم ھەڵبژاردنە جیا دەبێت لەوانەی پێش خۆی، خەڵکی ھەر بازنەیەک ڕاستەوخۆ نوێنەری خۆی ھەڵدەبژێرێ وەک تاک بۆیە لەم ھەڵبژاردنەدا کاندید زۆر گرنگە، چونکە دەبێ خەڵکی ناوچەکەی خۆی بێت و ناسراویش بێت.\nبۆیە ھیوادارم دەنگدەران ئەگەر بەراستی لە حیزبەکان ناڕازین زۆر وریا بن و نەکەونە داویان، حیزبەکان ھەوڵ دەدەن بە سینارێۆی جیاواز ھەندێ پاڵەوان دروست بکەن و لەھەر بازنەیەکدا کەسانێک ھەڵتۆقێنن و دەنگی دەنگدەرانی پێ کۆبکەنەوە.\nبۆیە ئەبێ خەڵک ھۆشیار بێت و جارێکی تر لەلایەن حیزبەکانەوە کڵاوی نەکرێتەوە سەر و ئەوانەی لە رابردوو تەنھا مزایەدەو شەڕە دەنوکیان کردوە یان لە ئێستاوە تا ھەڵبژاردن بە ھەڵوێستی تەزویر زلیان دەکەن ھەڵنەخڵەتێ، خۆی ھەوڵبدا کاندیدیکی باشی ناسراوی بازنەکەی خۆی ھەڵببژێرێ کە پێی وایە خزمەتی دەکات و بەرگری لەمافەکانی دەکات.\nکەسانێک ھەڵنەبژێرێ کە لەھەموو شتێک دەزانن لەکاری پەرلەمانی نەبێ لە ئەنجامدا پەرلەمانیشیان سوک کرد، ئیتر دەکەوێتە سەر شانی دەنگدەر خۆی.


زایینی: ٠٣-٠١-٢٠١٨ - هەتاوی: ١٣٩٦/١٠/١٣ - ١٢:٢٨ تاران قه‌باره‌ی فۆنت:\nکوردستان میدیا: لە درێژەی ڕەوتی بانگهێشت کردنی بنەماڵەی ئەندامانی چالاکانی سیاسی لە کوردستان، ئیدارەی ئیتلاعاتی مەهاباد، بنەماڵەی چالاکێکی سیاسی خستە ژێر گوشارەوە.\nبەپێی هەواڵی گەیشتوو بە کوردستان میدیا، ڕۆژی سێشەممە ڕێکەوتی ١٢ی بەفرانبار، ئیداری ئیتلاعاتی شاری مەهاباد، هاووڵاتییەکی کوردی بە ناوی"شێزراد حەسەن پوور" بانگهێشت و داوای شوێنی براکەی و هەروەها داوای هاوکاری لێکرد.\nبەپێی ئەم هەواڵە ئیداری ئیتلاعات بۆ ماوەی سێ کاتژمێر شێزادیان ڕاگرتووە و پێیان ڕاگەیاندووە، لە ئەگەری نەدانی ئادرەس و ژمارە تەلەفوونی براکەی، بە تۆمەتی هاوکاری لەگەڵ حیزبە کوردییەکان، دەسبەسەر دەکرێت.\nبە وتەی ئەو سەرچاوەیە، مەئموورانی ئیدارەی ئیتلاعات بەو هاووڵاتییانە گوتووە، کە براکەی لە خۆپێشاندانەکانی ئەم دواییانە دەستی هەیە و خەریکی دنەدانی خەڵک بۆ ڕاپەڕین لە دژی حکوومەتە.\nئەمە چەندمین جارە کە ئیدارەی ئیتلاعات هەڕەشە لە بنەماڵەی محەممەد شێرکۆ حەسەن پوور دەکەن.


وتەبێژی حزبێکی بەریتانی: موسڵمانان بەرپرسیارن لە ڕەشەکوژکردنی منداڵەکانمان – ئیسلامی\nسه‌ره‌تا/ دونیا/وتەبێژی حزبێکی بەریتانی: موسڵمانان بەرپرسیارن لە ڕەشەکوژکردنی منداڵەکانمان\nوتەبێژی حزبێکی بەریتانی: موسڵمانان بەرپرسیارن لە ڕەشەکوژکردنی منداڵەکانمان\nوتەبێژی حزبی سەربەخۆی بەریتانیا ڕایگەیاند کە موسڵمانان بەرپرسیارن لە “ڕەشەکوژکردنی منداڵەکانمان.”\nئالان کرایگ وتەبێژی حزبی سەربەخۆی بەریتانیا ڕایشیگەیاندووە “بە پراکتیزە ڕاوکردنی بەشێکی بەرچاوی کچانی ئینگلیزی سپی پێست دەکرێت بگەڕێنینەوە بۆ محمد خۆی (مەبەستی پێغەمبەر محمد “صلی اللە علیە وسلم”ە).”\nئەمە لەکاتێکدایە کە بەریتانیا لە چەندین وڵاتی ئیسلامی و نائیسلامی لە ماوەی سەدەی ڕابردوودا ملیۆنان کەسی بێتاوانی کوشتووە و ڕەشەکوژکردووە، خۆ ئەگەر بەدواداچوون بۆ کەیسەکانی ڕەشەکوژکردنی موسڵمانان و ناموسڵمانان لەلایەن بەریتانیاوە بکەین ئەوە لەوانەیە چەندین دەیەمان پێویستبێت. ئەمانە و جگە لەو هەموو دەستدرێژییە سێکسییەی کە لە بەریتانیا و لەناو حەرەمی قوتابخانە سەرەتایی و ناوەندی و ئامادەییەکاندا ڕوودەدەن و کرایگ و هاوەڵەکانی نایبینن و باسی ناکەن.\nلەلایەکی ترەوە جیرارد باتن سەرۆکی پارتی سەربەخۆی بەریتانیا پەیوەندی دەستدرێژی سێکسی بۆسەر منداڵانی کچ بەستووەتەوە بە دینی ئیسلامەوە.\nوتەکانی جیرارد باتن و وتەبێژی حزبی سەربەخۆی بەریتانیا لەکاتێکدایە کە لە قورئانی پیرۆزدا نەک دژایەتی ئەو پرسە کراوە، بەڵکو خودا فەرمانیکردووە کە موسڵمانان نزیکیشی نەکەونەوە “ولا تقربوا الزنا.” بەڵام پێناچێت باتن قورئانی خوێندبێتەوە و دەکرێت بڵێین کە کەسانێکی دژە ئیسلام و دژە موسڵمان بەو شێوەیەی خۆیان ویستوویانە باتن-یان لە ئیسلام و ڕەوشتی موسڵمان حاڵیکردووە.\nهەر پارتی سەربەخۆی بەریتانی لە ماوەی چەند ڕۆژی ڕابردوودا داوای دروستکردنی زیندانی تایبەت و “تەرخانکراوی بۆ موسڵمانانی توندڕەو یاخود ئەو موسڵمانە زیندانیکراوانەی کە هەوڵی دەعوە و بانگەواز لەناو زیندانەکاندا دەدەن”ی کرد.\nلە سەدەی ڕابردووشدا مامۆستا بەدیعو ززەمان (سەعید نورسی) فەرموویەتی “ڕۆژئاوا بە ئیسلام سکپڕە”. پێئەچێت ئێستاش ژانی سکپڕییەکەی ڕۆژئاوا بێت و لەدایکبوونی زۆر ئیسلام لە ڕؤژئاوا زۆر نزیکبووبێتەوە.


سه‌رۆک ئۆباما: سیخوڕی به‌سه‌ر هاوپه‌یمان و دۆسـتانمان ناکه‌ین مه‌گه‌ر هه‌ڕه‌شه‌یه‌ک هه‌بێت\nسه‌رۆک ئۆباما ده‌ڵێت ئه‌مه‌ریکا سیخوڕی به‌سه‌ر ڕابه‌ری وڵاتانی هاوپه‌یمان و دۆسـتی ناکات، مه‌گه‌ر هه‌ڕه‌شه‌یه‌ک بۆ سه‌ر ئاسایشی نیشـتیمانی هه‌بێت.\nسه‌رۆکی ئه‌مه‌ریکا ڕۆژی هه‌ینی له وتارێـکدا له وه‌زاره‌تی داد گوتیشی فه‌رمان به ڕاگرتنی ته‌واوی به‌رنامه چاودێریـیه‌کان نادات، چونکه هیچ شتێـک نیـیه ئاماژه به‌وه بکات ئاژانسی ئاسایشی نیشتیمانی NSA هه‌وڵی دابێت له باره‌ی ژیانی تایبه‌تی هاوڵاتیان بزانێت.\nسه‌رۆک ئۆباما له درێژه‌ی وتاره‌که‌یدا گوتی" ده‌توانین چاودێری هه‌موو په‌یوه‌ندیـیه‌کان له جیهاندا بکه‌ین و ڕۆژ به ڕۆژ ته‌کنه‌لۆژیای چاودێری پـێشـده‌که‌وێت."\nگوتیشی داوایکردووه پـیاداچوونه‌وه‌یه‌کی گشتی به به‌رنامه‌کانی چاودێری بکرێت، به‌ڵام فه‌رمان به ڕاگرتنیان نادات. ده‌ڵێت ئه‌م کاره بۆ دۆزینه‌وه‌ی هاوسه‌نگیـیه له نێوان ئازادیـیه‌کان و مه‌سه‌له ئاسایشیـیه‌کاندا. هه‌روه‌ها جه‌ختی له‌وه کرده‌وه که کۆکردنه‌وه‌ی زانیاریـیه‌کان له پـێناو ئاسایشی نیشـتیمانیـیه و بۆ ئه‌وه نیـیه خه‌ڵـکی له مافه‌کانیان بکرێن.\nپاشـان له باره‌ی ئێدوارد سنۆدن کارمه‌ندی پـێشـووی ئاژانسی نیشـتیمانی ئه‌مه‌ریکا تێبینی دا و گوتی ئه‌و زانیاریانه‌ی سنۆدن بڵاویکردوونه‌ته‌وه چه‌ند سـاڵێـکی ده‌وێت تاوه‌کو ته‌واوی ئاکامه‌کانی ده‌رده‌که‌وێت. گوتیشی ئه‌م کاره‌ی سنۆدن هێنده کێشه‌ی لێکه‌وتووه‌ته‌وه که زۆر زیاتره له‌و ڕاستیـیانه‌ی ئاشـکرای کردوون.\nدواتر سه‌رۆک ئۆباما ئاماژه‌ی به هێرشه‌کانی 11 ی سـێپـته‌مبه‌ر کرد که چۆن وه‌های له ده‌زگا سیخوڕیـیه‌کان کردووه له پـێناو پاراستنی ئاسایش، ڕێوشوێنی نائاسایی بگرنه‌به‌ر، ئه‌مه‌ش وایکردووه ڕێگه له چه‌ندان هێرشی هاوشێوه له شوێنی جیاجیا جیهاندا بگیرێت.


"ئاماژە"ی كودەتا لە توركیا بەدیدەكرێت\n09:43 - 05/04/2021 221 جار خوێندراوەتەوە\nدەسەڵاتدارانی تورکیا 10 ئەدمێراڵی پێشووی هێزی دەریایی وڵاتەکەیان دەستگیرکردووە پاش ئەوەی زیاتر لە 100 ئەفسەری باڵای خانەنشین ڕاگەیەندراوێکیان بڵاو کردەوە، ئەردۆغانیش بە ئاماژەی كودەتای دەزانێت.\nئاژانسی ئەنادۆڵ، دەڵێت 4 ئەفسەری تریشیان بەهۆی هەڵکشانی تەمەنیانەوە دەستگیر نەکراون بەڵام داوایانلێکراوە و دەبێت لە ماوەی 3 ڕۆژدا ڕاپۆرتی خۆیان بدەنە دەسەڵاتداران.\n103 ئەدمێراڵی خانەنشین، ڕاگەیەندراوێکیان مۆرکردووە و تیایدا وابەستەیی خۆیان ڕاگەیاندووە بۆ پەیماننامەیەکی نێونەتەوەیی سەبارەت بە ڕێکخستنی هاتوچۆی کەشتییەکان لە تەنگەکانی پسفۆڕ و دەردەنێلەوە کە دەریای ناوەڕاست دەبەستنەوە بە دەریای ڕەشەوە. بڕوا وایە ئەو 14 ئەدمێراڵە، ڕاگەیەندراوەکەیان ئامادەکردبێت.\nئەم ڕاگەیەندراوە هاوکاتە لەگەڵ ئەو مشتومڕەی لە تورکیادا هەیە لەسەر بڕیارەکەی مانگی ڕابردووی ڕەجەب تەیب ئەردۆغان سەرۆکی تورکیا، بۆ کشانەوەی وڵاتەکە لە پەیماننامەیەکی نێونەتەوەیی بۆ پاراستنی ژنان. ئەم بڕیارەی ئەردۆغان وەهای کردووە کە دەشێت تورکیا لە پەیماننامەکەی ساڵی 1936ی مۆنترو بکشێتەوە.\nئەم ڕاگەیەندراوەش، کاردانەوەیەکی توندی پارتی داد و گەشەپێدانی فەرمانڕەوای تورکیای بە دوای خۆیدا هێنا و هەروەها کاربەدەستانی حکومەت ئەم ڕاگەیەندراوەیان بەستەوە بەو لێدوانانەی بەر لە کودەتا لەشکرییەکانی تورکیا دەدران.\nسه‌ركۆماری توركیا، ره‌جه‌ب ته‌یب ئه‌ردۆغان، له‌دوای ته‌واوبوونی كۆبوونه‌وه‌ی هه‌ڵسه‌نگاندن كه له كۆشكی سه‌رۆكایه‌تی كۆمار به‌ڕێوه‌چوو، وتارێكی پێشكه‌شكرد و باسی له هه‌ریه‌ك له راگه‌یه‌ندراوی ژماره‌یه‌ك له ئه‌دمیراڵه خانه‌نشینه‌كان، رێككه‌وتننامه‌ی مۆنترۆ و نۆكه‌ندی ئیستانبوڵ كرد.\nسه‌ره‌تا ئه‌ردۆغان له‌باره‌ی راگه‌یه‌ندراوی ژماره‌یه‌ك له ئه‌دمیراڵه خانه‌نشینه‌كانی وڵاته‌كه‌ی رایگه‌یاند: "بێگومان ئەمە کارێکی بەدنیازانەیە کە لە نیوەشەوێکدا ئەنجامدراوە".\nوتیشی: "ئه‌ركی ئه‌دمیراڵه خانه‌نشینه‌كان ئه‌وه نییه ١٠٤ كه‌سیان كۆببنه‌وه و له‌باره‌ی بابه‌تێكی جێگه‌ی مشتومڕی سیاسیی راگه‌یه‌ندراوگه‌لێك بڵاوبكه‌نه‌وه كه ئاماژه‌ی كوده‌تا له‌خۆبگرێت. ته‌نانه‌ت ئه‌گه‌ر به سیفه‌تی ئه‌دمیراڵی خانه‌نشینیش بێت، هه‌وڵێكی له‌وشێوه‌یه بوختانه له دژی سوپای قاره‌مانی توركیا".\nسه‌ركۆماری توركیا جه‌ختی له‌وه‌كرده‌وه كه، هیچ كارمه‌ندێكی خانه‌نشینی كه‌رتی گشتیی، مافی ئه‌وه‌ی نییه به‌وشێوه‌یه به كۆمه‌ڵ رێگه‌یه‌كی له‌و چه‌شنه بگرێته به‌ر و رایگه‌یاند:" ناتوانین به‌مه بڵێین ئازادی راده‌ربڕین. ئازادیی راده‌ربڕین رسته‌گه‌لێك ناگرێته‌وه كه له‌رێگه‌یه‌وه هه‌ڕه‌شه له ده‌سه‌ڵاتی هه‌ڵبژێردراو بكه‌یت. هه‌ر هێرشێك بۆ سه‌ر دیموكراسیی توركیا، له‌دوای راگه‌یه‌ندراوی له‌و چه‌شنه هاتووه. بێگومان ئەمە کارێکی بەدنیازانەیە کە لە نیوەشەوێکدا ئەنجامدراوە".\nوتیشی: "بەشێک لەو فەرماندانەی راگەیەندراوەکەیان واژووكردووه، دژ بە هەوڵی کودەتاکەی فەتۆ_فەتحوڵا گولەن_ هیچ هەڵوێستێکمان لێ نەبینین".\nئەردۆغان، وتی: "ماوەیەکە بەشێک لە سیاسەتمەدار و پەرلەمانتارەكانی پێشوو، و ئەو بەناو رۆشنبیرانەی بە لێدوانە توندەکانیان دژی وڵاتەکەمان ناسراون، دەیانەوێت سیستمی یاسا و بەڕێوەبردنی وڵات بکەنە ئامانج. زۆرینەی ئەم کەسانەش ئەوانەن کە لەم وڵاتەدا بەردێکیان نەخستووەتە سەر بەرد و بە ئەندازەی گەردێک سوودیان بۆ گەلەکەمان نەبووە".\nساڵی 2016ش هەوڵی كودەتایەك لە توركیا شكستی هێنا، دوای ئەوە هەڵمەتەكانی گرتن و راوەدونانی لایەنگرانی فەتحوڵا گولەن و لایەنە ئۆپۆزسیۆنەكان و هەدەپە دەستیپێكرد و بە هەزاران كەس راپێچی زیندان كران.


<< < ئەفەسۆس 3 > >>\nپەیامی پۆڵس بۆ نەتەوەکان\n١ بەهۆی ئەمەوە* ، من کە پۆڵسم، لە پێناوی ئێوەی ناجولەکە ئێستا دیلی عیسای مەسیحم…\n٢ بێگومان گوێتان لەوە بووە کە ئەرکی ڕاگەیاندنی نیعمەتی خودا بۆ ئێوە بە من سپێردراوە، ٣ کە خودا بە ئاشکراکردن نهێنییەکەی بۆ دەرخستم، وەک پێشتر بە کورتی نووسیم. ٤ بە خوێندنەوەی، دەتوانن لە تێگەیشتنی من لە نهێنی مەسیح حاڵی بن، ٥ ئەو نهێنییەی بۆ هیچ کەسێک لە نەوەکانی پێشتر ئاشکرا نەکراوە، وەک ئێستا بە ڕۆحی پیرۆز بۆ نێردراوە پیرۆزەکانی و پێغەمبەران ئاشکرا کرا. ٦ نهێنییەکە ئەوەیە کە لە ڕێگەی پەیامی ئینجیلەوە ناجولەکە بوو بە هاومیراتی جولەکە و پێکەوە بوونە ئەندامانی یەک جەستە و هاوبەشی ئەو بەڵێنەی کە بەهۆی عیسای مەسیحەوە پێمان دراوە.\n٧ بەپێی هێزە کردەییەکەی خودا و بەگوێرەی بەخشینی نیعمەتەکەی کە پێمدرا، بوومە خزمەتکاری پەیامی ئینجیل. ٨ هەرچەندە من بچووکترینی هەموو گەلی پیرۆزی خودام، ئەم نیعمەتە درایە من: مژدەی دەوڵەمەندی بێ سنووری مەسیح بدەمە نەتەوەکان و ٩ پلانی ئەم نهێنییە بۆ هەمووان ڕوون بکەمەوە، ئەوەی لە دێرزەمانەوە بەهۆی خوداوە شاردراوەتەوە، ئەوەی هەموو شتێکی بەدیهێناوە، ١٠ بۆ ئەوەی ئێستا لە ڕێگەی کڵێساوە، دانایی هەمەجۆرەی خودا بۆ فەرمانڕەوا و دەسەڵاتداران لە شوێنەکانی ئاسمان زانراو بێت، ١١ بەگوێرەی خواستی هەتاهەتایی، ئەوەی بەهۆی عیسای مەسیحی گەورەمانەوە هێنایە دی. ١٢ بەهۆی یەکبوونمان لەگەڵ مەسیح و باوەڕهێنانمان پێی، بە دڵنیاییەوە ئەو ئازادییەمان هەیە بۆ چوونە* لای خودا. ١٣ بۆیە داواتان لێ دەکەم لە ناخۆشییەکانم ورە بەرنەدەن کە بۆ ئێوەیە، شکۆمەندی ئێوەیە.\n١٤ لەبەر ئەمە چۆک بۆ باوک دادەدەم، ١٥ ئەوەی هەموو خێزانێک لە ئاسمان و سەر زەوی بوونیان لە ئەوەوە سەرچاوەی گرتووە. ١٦ لێی دەپاڕێمەوە کە بەپێی دەوڵەمەندی شکۆی خۆی بەهێزتان بکات لە ڕێگەی ڕۆحەکەی کە لە ناختاندایە، ١٧ تاکو بە باوەڕ مەسیح لە دڵتاندا نیشتەجێ بێت و ڕەگ و بناغەتان لە خۆشەویستیدا دابمەزرێت، ١٨ تاکو توانادار بن، لەگەڵ تەواوی گەلی پیرۆزی خودا تێبگەن کە پانی و درێژی و بەرزی و قووڵی خۆشەویستی مەسیح چییە، ١٩ تاکو ئەم خۆشەویستییە بناسن کە لە سەرووی زانیارییەوەیە، بۆ ئەوەی پڕبن لە هەموو پڕیێتی خودا.\n٢٠ بۆ ئەو خودایەی توانادارە هەموو شتێک بکات زۆر زیاتر لەوەی کە داوای دەکەین یان بیری لێ دەکەینەوە، بەگوێرەی ئەو هێزەی کە تیاماندا کار دەکات، ٢١ با نەوە لەدوای نەوە، خودا بۆ هەتاهەتایە لە کڵێسا و لە عیسای مەسیحدا شکۆدار بێت. ئامین.


ڕێوڕەسمی ساڵوەگەڕی دامەزرانی ئەنجومەنی فەرهەنگی ئەدەبیی مەریوان بەڕێوە چوو\n18:12 - 16 رەشەمه 2718\nکوردستان میدیا: ڕێوڕەسمی بیست‌وهەشتەمین ساڵوەگەڕی دامەزرانی ئەنجومەنی فەرهەنگی ئەدەبیی مەریوان بەڕێوەچوو.\nبەپێی هەواڵی گەیشتوو بە ماڵپەڕی کوردستان میدیا، ڕۆژی چوارشەممە، ڕێکەوتی ١٥ی ڕەشەمەی ١٣٩٧ی هەتاوی، ڕێوڕەسمێک بە بۆنەی بیست‌وهەشتەمین ساڵوەگەڕی دامەزرانی "ئەنجومەنی فەرهەنگی ئەدەبیی مەریوان" لەژێر ناوی "ئاوڕێک لە فەرهەنگی کوردەواری " لە لایەن ئەو ئەنجومەنەوە لە شاری مەریوان بەڕێوە چوو.\nلەو ڕێوڕەسمەدا سەرەتا "فاتێح مستەفایی" بەرپرسی کومیتەی فەرهەنگیی ، پەیامی ئەنجومەنی بۆ ئەو کۆڕە خوێندەوە. دواتر "ئەنوەر ڕەوشەن" وتارێکی لەسەر کولتوور ب ەگشتی و کولتووری کوردەواری بە تایبەتی و دواتر سەید "ئیسماعیل حوسەینی" وتارێکی سەبارەت بە فۆلکلۆر پێشکەش کرد.\nلە بەشێکی دیکەی ڕێوڕەسمەکەدا "فاتێح ئەرژەنگی" بە پیشاندانی چەن یاریی کوردی، وتارێکی لەسەر یاری و کایە کوردییەکان پێشکەش کرد.\nدواتر"کەریم خاوەری" باسێکی لەسەر مێژووی هەڵپەڕکێی کوردی پێشکەش کرد.\nلە درێژەی ڕێوڕەسمەکەدا، "فارۆق توتمەری'' بە شمشاڵ و تیپی هەڵپەڕکێی "دوازدە سوارەی قەڵای مەریوان" بە پێشکەشکردنی چەند تابلۆیەکی هەڵپەڕکێی کوردی و پێشکەشکردنی گۆرانییەک لە لایەن "عومەر کارێزی" بە هاوکاری تیپی مووسیقیی "قەیووم فەتاحی" کۆڕەکەیان ڕازاوەتر کرد.\nلە کۆتاییدا چەند سپاسنامەیەک پێشکەشی تیپی هەڵپەڕکێی دوازدە سوارەی قەڵا کرا.\n"ئەنجومەنی فەرهەنگی ئەدەبیی مەریوان" لە ساڵی ١٣٦٩ی هەتاویدا دامەزراوە و یەکێک لە ناوەندە گەورەکانی چالاکانی بواری فەرهەنگ و ئەدەبی کوردییە که لەم چەند ساڵەی کارکردنی خۆیدا کۆمەڵێک چالاکی و سێمینار و ڕێوڕەسمی تایبەتی بە مەبەستی پێشگرتن لە سیاسەتی ئاسیمیلاسیۆنی ڕێژیم ئەنجام داوە.\nبەشێک لەم چالاکییانە بریتین لە بەڕێوەبردنی خولی فێرکاری زمانی کوردی، بەڕێوەبردنی شەوە شێعر، بەڕێوە بردنی کۆڕ و سێمیناری تایبەت بە ڕۆژی زمانی دایکی.


خه‌ته‌نه : ووشه‌یه‌كی عه‌ره‌بیه ئه‌سڵه‌كه‌ی (خَتَنَ) یه كه له رووی زمانه‌وانیه‌وه كرداری رابوردووه به مانای(بڕی).. له زاراوه‌شدا بریتیه له لێكردنه‌وه‌ی ئه‌و پێسته‌ی به‌سه‌ر گۆپكه‌ی زه‌كه‌ری نێرینه‌و سه‌ری میتكه‌ی مێیینه‌وه‌یه .\nزانایان و شه‌رعناسان سێ رایان له‌سه‌ر خه‌ته‌نه هه‌بووه‌و هه‌یه :\n١- ئه‌وانه‌ی فه‌رموویانه له‌سه‌ر نێرینه‌و مێیینه فه‌رزه .\n٢- ئه‌وانه‌ی فه‌رموویانه بۆ نێرینه‌و مێیینه سوننه‌ته .\n٣- ئه‌وانه‌ی فه‌رموویانه له‌سه‌ر نێرینه فه‌رزه‌و بۆ مێیینه په‌سه‌نده ..\nئیبنو قودامه‌ی مه‌قدیسی له كتێبه به‌رفراوانه‌كه‌یدا ( المغنی 1/85 ) كه وه‌كو زانینكۆ (ئینسیكلۆپیدیا) ی مه‌زهه‌بی حه‌نبه‌لیه ده‌فه‌رموێ ( خه‌ته‌نه كردن له‌سه‌ر پیاوان فه‌رزه ، له‌سه‌ر ژنان فه‌رز نیه هه‌ر جێ رێزێكه بۆیان ، ئه‌مه‌ش رای زۆرینه‌ی ئه‌هلی عیلمه ) ..\nئیمامی نه‌وه‌وی كه ئیمامی دووه‌می مه‌زهه‌بی شافیعیه ( كوردیش شافیعین ) وا دیاره بۆ سه‌رخستنی رای ئیمامی شافیعی له ( المجموع 1/301 ) دا ده‌فه‌رموێ : ( رای راست ئه‌وه‌یه كه ئیمامی شافیعی فه‌توای له‌سه‌ر داوه‌و جمهوری زانایان فه‌رموویان كه له‌سه‌ر پیاوو ژن فه‌رزه ) ..\nئه‌وه‌ی گه‌یشتووینێ ئه‌وه‌یه والله اعلم كه ته‌نها خه‌ته‌نه كردنی نێرینه فه‌رزه :\n١- چونكه دروشمێكی ناسینه‌وه‌ی موسوڵمانانه كه له‌سه‌ر سوننه‌تی سه‌یدنا ئیبراهیمی باپیره‌ی خۆیان ده‌ڕۆن، كه له دیان و جوله‌كه‌و شوێنكه‌وتووی دینه‌كانی تریان جوێ ده‌كاته‌وه .. له حه‌دیسی سه‌حیحدا له ئه‌بو هوره‌یره‌وه خوا لێی رازی بێت هاتووه کە:(إخْتَتَنَ ابراهيمُ خَليلُ الرحمنِ بَعْدَ مَا أتَتْ عَليه ثمانونَ سنةً ) واته ئیبراهیمی دۆستی خوا ته‌مه‌نی بوو بوو به هه‌شتا ساڵ كه خه‌ته‌نه كرا .. خوای گه‌وره‌ش فه‌رمانی به پێغه‌مبه‌ری پێشه‌وامان صلى الله علیه و سلم كردووه كه شوێن پێی سه‌یدنا ئیبراهیم علیه السلام هه‌ڵگرێت ، وه‌ك ده‌فه‌رموێ : (ثُمَّ أَوْحَيْنَا إِلَيْكَ أَنِ اتَّبِعْ مِلَّةَ إِبْرَاهِيمَ حَنِيفًا ) النحل/ 123 واته : پاشان وه‌حیمان بۆ تۆ نارد كه به هه‌قخوازی شوێن میلله‌تی ئیبراهیم بكه‌وه ..\n٢- پێغه‌مبه‌ر صلى الله علیه و سلم كه كابرایه‌ك هاته خزمه‌تی و موسوڵمان بوو پێی فه‌رموو: ( ألْـقِ عَنكَ شَعْرَ الكفرِ وَاخْتَتِنْ).. واته : مووی كوفر له‌خۆت بكه‌ره‌وه‌و خۆت خه‌ته‌نه‌كه..\n٣- لێكردنه‌وه‌ی پارچه‌یه‌ك له به‌ده‌ن حه‌رامه ، ئه‌وی حه‌ڵاڵیشی ده‌كات ده‌بێت له حوكمی فه‌رزدا بێت..\nمه‌زهه‌بی ئیمامی مالیك و شافیعی و ئه‌حمه‌د ئاوایه ، به‌ڵام ئیمامی مالیك توندوتیژ تره ، ته‌نانه‌ت ئه‌و فه‌رموویه‌تی هه‌ر پیاوێك خه‌ته‌نه نه‌كرابێت ئیمامه‌تی نوێژ كردنیشی جائیز نیه‌و به شاهێدیش ناشێت، بۆیه مالیكیه‌كان ده‌فه‌رموون : هه‌ر كه‌س نه‌یكات گوناهبار ده‌بێت .. \nخه‌ته‌نه كردنی مێیینه كارێكی شیاوه ، واته حه‌رام نیه ، چونكه كه له حه‌دیسی سه‌حیحدا هاتووه كه پێغه‌مبه‌ر صلى الله علیه و سلم فه‌رموویه‌تی : ( إذا الْتِقَى الخِتانانِ وَجَبَ الغُسْلُ ) واته : ئه‌گه‌ر خه‌ته‌نه كراوه‌كان به‌ر یه‌كتری كه‌وتن خۆشتنی غوسڵ ده‌ركردن فه‌رز ده‌بێت .. له سه‌حیحی بوخاری و موسلیمیشدا هه‌یه به له‌فزی ( ومَسَّ الختانُ الختانَ فَقَدْ وَجَبَ الغُسْلُ ) واته ئه‌گه‌ر جێی خه‌ته‌نه كراو به‌ر جێی خه‌ته‌نه كراو ( توخمه‌كه‌ی به‌رامبه‌ری كه‌وت ) غوسڵ ده‌ركردن فه‌رز ده‌بێت .. ئه‌م جێ خه‌ته‌نه كراوه‌ش لای عه‌ره‌به‌كانی سه‌رده‌می پێغه‌مبه‌ر صلى الله علیه و سلم زانراو بووه كه گۆپگه‌ی زه‌كه‌ری پیاوو میتكه‌ی ئافره‌ت بووه .. ئه‌وه‌ش به‌ڵگه‌یه له‌سه‌ر ئه‌وه‌ی كه خه‌ته‌نه‌كردنی كچان باو بووه ..\nئه‌و حه‌دیسانه‌ی تر كه داوای خه‌ته‌نه كردنی كچان ده‌كه‌ن ، زه‌عیفن و حوكمی شه‌رعیان پێ ده‌رناكرێت ، له‌وانه حه‌دیسه‌كه‌ی ئوم عه‌تییه كه ده‌فه‌رموێ : ئافره‌تێك له مه‌دینه هه‌بوو كچانی خه‌ته‌نه ده‌كرد ، پێغه‌مبه‌ر صلى الله علیه و سلم پێی فه‌رموو ( لا تَنْهِكِي ، فإنَّ ذلكَ أحْظى للمرأةِ وأحَبُّ الى البَعْلِ ) ئه‌بو داوود گێرِاوێتیه‌وه( 5271 ) و به زه‌عیفیشی داناوه .. واته : زۆری لێ نه‌برِی ، چونكه هه‌بوونی ئه‌وه بۆ ئافره‌ت خۆشتره و مێردیش پێی خۆشه .. له ریوایه‌تێكی تردا ده‌فه‌رموێ : ( إذا خَفَضْتِ فَأشِمِّي لا تَنْهِكِي ؛ فإنَّ ذلكَ أنْظَرُ للوَجْهِ وأحْظى عندَ الزوجِ )  واته : ئه‌گه‌ر برِیت زۆری لێ مه‌گره چونكه مانه‌وه‌ی مایه‌ی روناكی ده‌موچاوی ژنه‌و خۆشیی مێرده‌كه‌یه ..\nئه‌و حه‌دیسه‌شیان كه هه‌ندێك له زانای مه‌زهه‌به‌كان به تایبه‌تی شافیعی ئیعتیمادیان كردۆته سه‌ر كه ده‌فه‌رموێ :( الخِتانُ سُنَّةٌ للرِّجَالِ مَكْرُمَةٌ للنِّساء) واته خه‌ته‌نه كردن بۆ پیاوان سوننه‌ته‌و رێزیشه(په‌سه‌ندیشە)بۆ ژنان ، كه ئیمامی ئه‌حمه‌د گێرِاوێتیه‌وه حه‌دیسێكی زه‌عیفه‌و نابێته به‌ڵگه .. گه‌ر سه‌حیح بوایه ده‌بووه فه‌رمایشتی بنبرِی موناقه‌شه‌و زۆر له‌سه‌ر چوونی ..\nله ئه‌نجامی ئه‌م توێژینه‌وه‌یه‌وه بۆمان ده‌رده‌كه‌وێت كه حوكمه شه‌رعیه‌كه بۆ ژن و پیاو وه‌كو یه‌ك نیه ، له‌سه‌ر پیاوان فه‌رزه‌و بۆ ئافره‌تان هیچ پابه‌ندیه‌ك نه به فه‌رز نه به سوننه‌ت پێویست ناكات .. ئه‌و بۆچوونه‌ی شێخ ئیبنو عوسێمین رحمه الله كه له گه‌وره زانایانی حیجازبوو زیاتر جێبایه‌خ نه‌بوونی خه‌ته‌نه‌ی كچان له ئیسلامدا ده‌خاته روو كه ده‌فه‌رموێ : خه‌ته‌نه كردنی پیاوان به‌رژه‌وه‌ندی پیاوه‌كانی تێدایه ، چونكه به نه‌برِینی ئه‌و پێسته‌ی سه‌ر گۆپكه‌ی زه‌كه‌یان مه‌رجێكی نوێژ نایاته دی كه بریتیه له پاكژیی ئه‌ندامانی له‌ش، چونكه له كاتی هه‌بوونی ئه‌و پێسته‌دا میزی تێدا كۆده‌بێته‌وه ، به‌ڵام بۆ ئافره‌تان وا نیه .. ( الممتع / ابن عثیمین 1/134 ) ..\nدیسان له توێژینه‌وه‌ی ووردی ئه‌م مه‌سه‌له‌یه‌وه ئه‌وه‌م بۆ ده‌ركه‌وت كه وه‌كو خوو نه‌ریتێكی عه‌ره‌به‌كانی پێش ئیسلام باو بووه به‌ڵام پێغه‌مبه‌ر صلى الله علیه و سلم به شێوه‌یه‌كی زۆر دانایانه وه‌سف و چاره‌سه‌ری ئه‌و دیارده‌یه‌ی ئاوا كردووه ، ئه‌گه‌ر پێی ره‌وا بوایه زیاتری جه‌خت لێ ده‌كرده‌وه چونكه خۆ ئه‌وه مه‌سه‌له‌یه‌كه هه‌موو ماڵه سه‌حابه‌یه‌ك رووه‌و رووی ده‌بوونه‌وه ، گه‌ر فه‌رز یان سوننه‌تی موئه‌ككه‌ده بوایه حه‌تمه‌ن ریوایاتی زۆری ده‌بوو ..\nئه‌وه‌ش بخه‌ینه‌وه یاد كه شێوه‌ی خه‌ته‌نه كردنی فیرعه‌ونی زۆر خه‌ته‌ر بووه كه تا ئه‌و كاتانه‌و دواتریش له ناو غه‌یره موسوڵمانه‌كاندا باو بووه ! كه بریتیه له برِینی هه‌موو میتكه‌كه !! به داخه‌وه ئه‌م نه‌ریته جاهیلییه ئێستاش له زۆر شوێنی میسرو سۆماڵ هه‌یه ! بۆیه كه‌ناڵی سی ئێن ئێنی ئه‌مریكایی له‌سه‌ر موسوڵمانان و دینه‌كه‌یان كردیه په‌ڵه‌یه‌كی گه‌وره كه واش نیه ، له كاتێكدا زیاتر له شه‌ش سه‌د ملیۆن موسوڵمان حه‌نه‌فین هه‌ر نازانن خه‌ته‌نه كردنی كچان یه‌عنی چی ..\nداواشم له موسوڵمانان به تایبه‌تی مامۆستایانی ئیسلام و فه‌قێكانی ئه‌وه‌یه كه به راستی ئیسلامه‌كه‌وه پابه‌ند بن و ئه‌م توێژینه‌وه‌یه ره‌چاو كه‌ن .. خوای گه‌وره‌ش هه‌موومان سه‌ركه‌وتوو بكات .. ئامین ..\nتێبینی : توێژینه‌وه‌كه كارێكی زانستی ئه‌كادیمیانه‌یه و هیچ په‌یوه‌ندیه‌كی به‌وسه‌گوه‌رِه‌ی كوردستانه‌وه‌نیه كه به‌رامبه‌ر به‌ئیسلام ده‌وترێت..\n ( تحفه الودود / ابن القیم ل 106 و 302 و المجموع / النووی 1/310 ) ..\n البخاری ( ٦٢٩٨) و موسلیم ( ٣٧٠ )\n (تحفه الودود / ابن القیم ل 113) .\n ئیبنو ماجه ( 611 ) سه‌حیحه\n ئه‌بوداوود له ( السنن 4/368 و 5271 ) گێرِاوێتیه‌وه له‌ویشه‌وه البه‌یهیقی له ( السنن الكبرى 8/324) و ئیبنو عه‌دی له ( الكامل 6/217 ) والبه‌یهیقی هه‌ر له‌وه‌و له ( شعب الایمان 6/396 و 8645 ) و دیسان هه‌ر البه‌یهیقی له ( السنن الكبرى 8324 ) گێرِاویانه‌ته‌وه و هه‌مووشیان به زه‌عیفیان داناوه ..خه‌تیبی به‌غدادی ده‌رهه‌قی ده‌فه‌رموێ : مونكه‌ر ( التاریخ 5/327)بشرِوانه(جامع أحكام النساء1/19).\nبه فه‌زڵی خوای گه‌وره بۆم لوا كه سه‌یری ریوایه‌تی ئه‌نه‌سی كورِی مالیك و عه‌لی كورِی ئه‌بو تالیب و ئوم عه‌تییه‌و ئیبنو عومه‌ر له زیاتر له بیست سه‌رچاوه‌ی حه‌دیس بكه‌م و بگه‌رِێمه‌وه سه‌ر ره‌نجی ده‌یان توێژه‌ره‌وه‌ی به‌رِێزی وه‌كو بوخاری و موسلیم و ئه‌حمه‌دو ئه‌بو زه‌رعه ( كه هه‌ر یه‌كه‌یان برِی شه‌ش سه‌د هه‌زار حه‌دیسیان له‌به‌ر بووه ) یان توێژه‌ره‌وه‌ی گه‌وره‌ی وه‌كو شه‌وكانی و ئه‌لبانی ، له هه‌ر هه‌موویان ئه‌وه‌م بۆ روون ده‌بۆوه كه حه‌دیسه‌كان زه‌عیفن و حوكمی شه‌رعیان پێ فه‌رز ناكرێت ، هه‌ر وه‌كو شێخی ئه‌لبانی فه‌رموویه‌تی له( سلسله الاحادیث الصحیحه 722 ) دا . سوپاس بۆ خوای گه‌وره له‌سه‌ر رێنمایی وئاسانكاریه‌كانی ..\n1016 جار خوێندراوه‌ته‌وه\nپاكییه‌تی مه‌نی ...\nتوێژینه‌وه‌یه‌كی وورد له‌سه‌ر بیدعه‌ی نییه‌ت هێنان به ده‌م...